Jerman usir ratusan warga Afghanistan beri ruang pelarian Ukraine

BERLIN, 20 Ramadan 1443H, Jumaat – Laporan baharu yang dikeluarkan oleh media Amerika Syarikat (AS) mengatakan, Jerman mengusir ratusan warga Afghanistan untuk memberi laluan kepada sejumlah besar pelarian perang Ukraine yang tiba di negara itu.

Majalah Foreign Policy berpangkalan di AS menceritakan kisah keluarga Afghanistan yang tiba di Jerman sebagai pelarian tetapi, baru-baru ini diusir oleh kerajaan Jerman untuk memberi ruang kepada pelarian Ukraine.

Malah, pekerja sosial Jerman menyuarakan kekecewaan dalam layanan Berlin terhadap pelarian Afghanistan, katanya.

Lazimnya, kerajaan Jerman memberikan kediaman sementara kepada pencari suaka yang akan melalui penilaian semula setiap enam bulan.

Namun, ia sering tidak meluluskan lanjutan dan suaka seterusnya, bergantung kepada keadaan di negara asal mereka.

Kebanyakan warga Afghanistan berpindah sejak Ogos lalu, apabila Taliban mengambil alih tampuk pemerintahan, melangkau proses ini sepenuhnya, serta-merta menerima permit pemastautin tiga tahun.

Bagaimanapun, ratusan mereka sedang diusir dari Jerman.

“Pengusiran secara sengaja ini tidak dihebahkan. Sesetengah orang telah tinggal di rumah mereka selama bertahun-tahun dan terkeluar dari struktur sosial mereka, termasuk kanak-kanak yang dipindahkan ke lokasi yang jauh dari sekolah masing-masing,” kata Tareq Alaows, Ahli Lembaga Majlis Pelarian Berlin, kerjasama dengan pelbagai organisasi.

Berlin berkata, rakyat Afghanistan telah diusir dari apa yang dipanggil ‘pusat ketibaan’ di mana mereka sepatutnya tinggal untuk masa yang singkat.

Tetapi terdapat beberapa keluarga telah tinggal di sana selama bertahun-tahun, manakala yang lain berada di tempat penginapan selain daripada pusat ketibaan.

Menurut laporan itu, keputusan pengusiran ini dibuat oleh Jabatan Senat bagi Integrasi, Buruh dan Perkhidmatan Sosial Berlin.

Jabatan itu berhujah bahawa langkah itu berdasarkan pertimbangan operasi yang diperlukan dan sukar serta tiada alternatif kerana rakyat Ukraine, termasuk ramai wanita mempunyai anak, memerlukan tempat tinggal.

Sebelum memulakan operasi ketenteraan Russia di Ukraine pada 24 Februari, Jerman merupakan negara tuan rumah terbesar di Eropah untuk pelarian dengan lebih 1.24 juta orang tinggal di dalamnya, selepas Berlin membuka sempadannya pada 2015 kepada orang yang kebanyakannya melarikan diri dari peperangan di Syria.

Selepas perang di Ukraine, Poland menjadi negara tuan rumah terbesar bagi pelarian di Eropah yang telah menerima 2.8 juta rakyat Ukraine setakat ini. – Agensi


Proses ibu hamil terima vaksin mula hujung minggu di KL, Perlis

PUTRAJAYA, 10 Zulkaedah 1442H, Isnin – Proses pemberian vaksin COVID-19 kepada ibu hamil akan dimulakan hujung minggu ini di Kuala Lumpur dan Perlis, kata Menteri Penyelaras Program Imunisasi COVID-19 Kebangsaan, Khairy Jamaluddin.

Beliau berkata, daripada 98,166 permohonan diterima Badan Bertindak Imunisasi COVID-19 (CITF), sebanyak 3,000 janji temu telah dikeluarkan kepada ibu hamil di Kuala Lumpur dan 224 lagi Perlis, pada minggu lepas.

“Kita akan keluarkan lagi janji temu secara berperingkat mengikut jangkaan tarikh bersalin (EDD). Negeri-negeri lain sedang diproses dan ia mengikut keutamaan EDD,” katanya dalam sidang media perkembangan Program Imunisasi COVID-19 Kebangsaan di sini hari ini, bersama Menteri Kesihatan, Datuk Seri Dr Adham Baba.

Sebelum ini, Kementerian Kesihatan (KKM) mengesyorkan pemberian vaksin Pfizer-BioNTech kepada ibu hamil dengan usia kandungan antara 14 hingga 33 minggu, dan mereka perlu mendapatkan nasihat doktor serta pakar masing-masing bagi mengetahui risiko daripada proses vaksinasi.

Khairy berkata CITF juga telah meluluskan 5,621 permohonan untuk menerima suntikan vaksin COVID-19 daripada pelajar yang ingin menyambung pengajian ke luar negara.

Dalam pada itu, Khairy berkata sebanyak 782 fasiliti kesihatan melibatkan pengamal perubatan swasta telah beroperasi sejak 3 Mei lepas, dengan kemampuan memberikan suntikan sebanyak 93,358 sehari.

“CITF akan terus gunakan khidmat pengamal perubatan swasta untuk usaha vaksinasi, seperti vaksinasi bergerak bersama badan bukan kerajaan (NGO),” katanya.

Khairy memaklumkan fasa tiga Program Imunisasi COVID-19 Kebangsaan yang bermula hari ini di Kuala Lumpur, dilaksanakan selepas mengambil kira 99 peratus warga emas di lokasi tersebut telah mendapat sekurang-kurangnya satu dos vaksin.

“Walaubagaimanapun, warga emas akan terus diletak dalam senarai keutamaan untuk suntikan vaksin sebaik mereka berdaftar,” katanya.

Semalam, Khairy berkata fasa tiga Program Imunisasi COVID-19 Kebangsaan bagi Lembah Klang, akan bermula hari ini di pusat pemberian vaksin (PPV) Stadium Nasional Bukit Jalil.-   Bernama


Malam semakin terang-benderang, jawi semakin hilang di Gua Musang

HEBATNYA retorik Melayu Cina India demi perpaduan

Sehingga pemimpin lupa akarnya adalah Melayu dan Bumiputera

Inilah kesilapan dan kehilafan yang telah berlaku sekian lama atas nama serta alasan terlalu mengejar perpaduan dan perpaduan dalam kepelbagaian atau ‘unity in diversity’.

Kononnya, jika tidak sebut perkara tersebut, amalan negara kita seolah-olah tidak ada diversitinya.

Sedangkan, realitinya, kebebasan dan diversiti begitu keterlaluan sehingga menenggelamkan identiti penduduk asal.

Agak-agak negara sebangsa seperti Thailand, Vietnam, China, India, Nyanmar, Kampuchea, Laos dan lain-lain, apa retorik mereka? Sudah tentu tonggaknya adalah bangsa mereka sendiri tanpa kompromi.

Brunei dengan berani menyebut bahawa negara mereka adalah negara Melayu Islam Beraja (MIB), kerana itulah akar sebenarnya Brunei, walaupun di situ ada 30 peratus Cina. Apakah Brunei tidak diversiti. Di sinilah keberanian pemimpin Brunei dalam membangunkan negara bangsa yang bersifat diversiti. Retoriknya bukan Melayu, Cina, India. Tetapi Melayu Islam Beraja.

Kita memang tidak menolak akan kepelbagaian atau diversiti itu, kerana semua kita ini adalah makhluk ciptaan Allah, Tuhan sekelian alam. Namun, jangan lupa, setiap negara ada akar setiap bangsanya.

Namun, apabila tiba kepada pembangunan negara bangsa, maka kita pun terhegeh-hegeh berkata bila mahu capai perpaduan maka jawapan tuntasnya, Melayu, Cina, India. Bumiputera bagaimana pula? Saya amat menghormati hak bumiputera Sabah dan Sarawak.

Sebagai contoh, bila tiba program atau aktiviti negara,  maka pecahannya separuh separuh. Jika ada 10, maka formulanya kita berkongsi 5-5. Itu baru Namanya adil.

Jika formula jadi 7-3, itu tidak adil. 7 mewakili Melayu dan Bumiputera, 3 dikongsi dengan Cina dan India. Formula ini tidak adil.

Sebab itu, kita menolak menyertai persatuan perwakilan agama-agama di Malaysia. Dalam persatuan itu ada Buddha, Hindu, Kristian, Sikh dan Toa. Jika wakil Islam masuk, jadi 4-1. Wakil Islam menjadi minoriti dalam pertubuhan perwakilan agama.

Jadi, apakah ertinya, kedudukan Islam dalam perlembagaan? Begitu juga kedudukan Melayu dan bumiputera?

Kalau tidak percaya, cuba dengar wakil rakyat atau pemimpin Melayu bila bercakap, bila tiba kepada isu perpaduan, Melayu Cina India.

Bandingkan dengan wakil rakyat atau pemimpin bukan Melayu, bangsa mana yang didahulukan? Fikirkan sendiri.

Identiti apakah Malaysia ini sebenarnya dalam mencapai perpaduan? Melayu India Cina, atau Melayu, bumiputera, Cina, India? Akarnya apa?

Saya baharu sahaja balik daripada Gua Musang, Kelantan, setelah tiga tahun tidak ke sana. Gua Musang semakin berubah ditelan arus pembangunan. Keadaan Gua Musang, walaupun mula membangun, tidak menyedapkan hati saya

Identiti dan jati diri Gua Musang semakin hilang. Papan tanda yang dinaikkan semakin hilang jawinya. Malam semakin terang-benderang dan hidup.

Sekolah Jenis Kebangsaan Cina (SJKC), badan kerajaan dan separa kerajaan sudah hilang jawinya, meskipun jawi itu sudah menjadi identiti Kelantan dan Terengganu.

Ini belum lagi termasuk komuniti Cina yang mula mengasingkan diri daripada kelompok Melayu dengan membangunkan tanah beratus ekar untuk komuniti mereka, sehingga Melayu sukar untuk membeli pada harga mahal.

Saya sayang Gua Musang, sudah menggantikan I (we) love Gua Musang. Kenapa jadi I dan We. Ke mana pergi perkataan saya atau kawe?

Hebat ultra kiasu menaja, papan tanda sebegini. Majlis Daerah pun rasa bangga kerana dapat penaja, dapat menjimatkan perbelanjaan papan tanda. Jimat sikit, identiti terkorban

Majlis Daerah, lupa bahawa sedikit demi sedikit jatidiri dan identiti akan terhakis

Jika tidak percaya tidak lama lagi Gua Musang akan menjadi sama seperti bandaraya lain seperti Ipoh, Johor Bahru dan Kuala Lumpur. Ramai yang tidak boleh berbahasa Melayu nanti yang menjadi bahasa negara.

Maka akan berteriaklah mereka Gua Musang for Jesus seperti mana berlaku di Johor, Johor for Jesus, Ipoh for Jesus

Lagipun Gua Musang amat strategik, pertemuan tiga buah negara, Kelantan, Terengganu dan Pahang.

Sebab itu, ultra kiasu hari ini berduyun-duyun  mahu tinggal di Gua Musang dan membentuk komuniti tersendiri. Membina Chinatown, sekolah sendiri dan membeli tanah sebanyak mungkin.

Tidak mustahil suatu hari nanti komuniti di sana tidak akan dapat berbahasa Melayu dengan baik sebagaimana Cina Kelantan. Sehingga ada yang memberi gelaran namanya Awang, Jusuh dan lain-lain.

Gua Musang tidak mustahil menjadi Kuala Lumpur. Hidup 24 jam. Yang menjadi mangsa kerosakan adalah Melayu. Sedangkan bandar yang maju adalah bandar yang mati pada waktu malam.

Kini ultra kiasu mahu menghidupkan malam-malam di Gua Musang. Majlis Daerah akhirnya terkesima lalu berkata ‘hebat Gua Musang’ bandarnya hidup 24 jam, malam-malamnya begitu cerah. Kerana itulah petanda pembangunan.

Saya dengar khabar, gua-gua di Gua Musang, yang menjadi identiti di sana, sudah jatuh ke tangan orang lain. Tidak mustahil, gua-gua ini akan menjadi kuil dan tokong suatu hari ini seperti Batu Caves, meskipun penduduk bukan Islam di sana tidak berapa ramai buat masa ini, walaupun sudah semakin ramai, atas nama pembangunan.

Jika tidak diramaikan dan tidak dijual tanah-tanah Gua Musang, bagaimanakah Gua Musang mahu membangun? Baru saya sedar untuk membangunkan sesuatu kawasan jual kepada taukeh-taukeh, baru boleh membangun. Harapkan Melayu, jadi hutanlah Gua Musang.

Saya tidak kata tidak boleh jual, tidak boleh dibangunkan. Persoalannya, di manakah jati diri dan di manakah identiti. Kini, bila saya menjejak kaki ke Gua Musang, saya tidak rasa berada seperti berada di Kota Bahru, Kelantan. Saya mula berasakan seperti berada di Kuala Lumpur. Jati diri dan harga diri telah dikorbankan demi pembangunan.

Bukan menafikan hak bukan Islam, tetapi berpada-pada, sebab mereka berada di Kelantan, negeri majoriti 95 peratus ke atas adalah Melayu. Begitu juga di Terengganu.

Pinta saya hanya satu, kekalkan jatidiri, kekalkan identiti dalam menyelami erti pembangunan, bukannya retorik Melayu India Cina.

Mahukanlah dan bangunkanlah sesuatu tempat itu. Pastikan akarnya tidak tercabut. Itulah nama diversiti, selain ubah retorik kepada Melayu, Bumiputera, Cina dan India.

MCA sudah awal-awal meminta kerusi DUN untuk bertanding kawasan Parlimen Gua Musang. Apakah UMNO akan memberi laluan kepada MCA atas nama perpaduan atau diversiti? Kita tunggu.

Prof Dr Ridhuan Tee Abdullah


Perjanjian Turkiye-UAE bakal wujudkan 100,000 peluang pekerjaan

ANKARA, 9 Muharam 1445H, Khamis – Perjanjian Perkongsian Ekonomi Komprehensif akan mewujudkan 100,000 pekerjaan di Turkiye, menurut Duta Emiriah Arab Bersatu (UAE) di Ankara.

Bercakap kepada media, Saeed Thani Hareb Al Dhaheri berkata, perjanjian itu dijangka berkuat kuasa pada 1 September tahun ini.

“Perjanjian ini membuka peluang pekerjaan kepada 125,000 orang, termasuk 100,000 di Turkiye dan 25,000 di UAE,” katanya.

Perjanjian Perkongsian Ekonomi Komprehensif Turkiye-UAE ini telah ditandatangani pada 3 Mac di Abu Dhabi – mampu meningkatkan jumlah perdagangan bukan minyak antara negara.

Mengulas mengenai mengenai lawatan Presiden Turki, Recep Tayyip Erdogan ke UAE, beliau berkata, matlamat utama perjanjian yang ditandatangani ketika lawatannya adalah untuk mencapai pelaburan $50.7 bilion antara kedua-dua negara.

Jumlah dagangan antara kedua-dua negara ialah $9.8 bilion pada 2020, dan kini mencecah $19 bilion, katanya,

Sambil menyatakan perjanjian baru-baru ini bertujuan mengukuhkan komunikasi berterusan di peringkat syarikat swasta dan kementerian khususnya dalam bidang pelaburan, beliau melahirkan harapan agar perkembangan lebih baik dalam tempoh lima tahun akan datang.

Beliau yakin akan ada projek menang-menang antara UAE dan Turkiye yang memberi manfaat kepada kedua-dua negara.

Beliau juga menggariskan hubungan kukuh antara negara, bukan sahaja dalam bidang pelaburan dan ekonomi tetapi juga dalam bidang sosial. – Agensi


Umat Islam 70 negara sertai  World#QurahHour 2022

KUALA LUMPUR, 24 Ramadan 1443H, Selasa – Umat Islam di kira-kira 70 negara melibatkan 15,000 lokasi di seluruh dunia hari ini membaca Al-Quran menerusi program World Quran Hour kali ke-7 berlangsung selama sejam bermula jam 12 tengah hari tadi.

Pengasas Quran Hour Datuk Hussamuddin Yaacub yang juga Pengerusi Yayasan Warisan Ummah Ikhlas (WUIF) berkata, tahun ini program tersebut mengangkat surah As-Sajdah untuk dialunkan sesuai dengan tema pada kali ini ‘Dunia Bersujud’.

“Surah ini kita jadikan tema tahun ini kerana ia relevan dengan situasi kita selepas COVID-19, dua tahun kita diuji dan kita perlu bersujud kepada Allah sebagai ikhtiar kita bangkit kembali,” katanya dalam temu bual dengan Bernama Radio di sini hari ini.

Hussamuddin yang juga Pengerusi Lembaga Pengarah Kumpulan Karangkraf berkata lebih istimewa tahun ini, Permasuri Agong Tunku Azizah Aminah Maimunah Iskandariah turut berkenan membaca Al-Quran bersama peserta di lokasi utama stesen TV Al-Hijrah.

Selain stesen TV Al-Hijrah, program itu turut diadakan di beberapa lokasi di seluruh negara, antaranya di Malakat Mall, Cyberjaya; Selangor (Perbadanan Perpustakaan Awam dan Pejabat Setiausaha Kerajaan Negeri); Kuala Lumpur (Telekom Malaysia Berhad Prolintas Group of Companies dan Masjid Mu’adz Jabal) dan Kelantan (Mydin Tunjong di Kota Bharu).

Program tu juga disiarkan secara langsung di TV Al-Hijrah dan media sosial stesen TV dan radio tempatan termasuk Sinar Harian, Bernama dan Astro Oasis dengan menjemput enam Qari dan dua pentadabur bagi mengalunkan ayat-ayat Quran.

Menurut Hussamuddin, mereka yang berada di rumah boleh menyertai program itu dengan membaca surah As-Sajdah yang ditetapkan.

Sementara itu, tinjauan Bernama di beberapa lokasi program mendapati peserta memanfaatkan masa satu jam meninggalkan rutin harian masing-masing seketika bagi membaca dan menghayati surah As- Sajdah.

Di Masjid Mu’adz Bin Jabal Taman Setiawangsa di sini, program berkenaan turut diisi dengan majlis Khatam al-Quran Perdana yang disertai 100 hingga 150 jemaah.

Ahli Jawatankuasa Bahagian Dakwah dan Pendidikan Masjid Mu’adz Bin Jabal Prof Datuk Azlie Halim berkata, ia juga bagi meraikan peserta tadarus pelbagai peringkat umur yang khatam al-Quran sempena bulan Ramadan.

“Jadi, program bermula dengan tadabur al-Quran surah Sajdah bermula 11.30 pagi, diikuti bacaan surah Sajdah 12 tengah hari serentak di seluruh dunia sebelum kita teruskan dengan program khatam al-Quran Perdana dan penyampaian sagu hati kepada jemaah,” katanya.

Di SELANGOR, program alunan bacaan kitab suci selama satu jam di Perpustakaan Raja Tun Uda, Seksyen 13 di sini disertai lebih 200 kakitangan gedung ilmu berkenaan manakala di pejabat Setiausaha Kerajaan Negeri, lebih 300 kakitangan jabatan itu menyertainya.

Pengarah Perbadanan Perpustakaan Awam Selangor (PPAS) Datin Mastura Muhamad berkata pihaknya menyokong penganjuran program itu sejak 2016 lagi dan program kali ini turut dilaksanakan serentak di seluruh perpustakaan awam Selangor.

“Apabila kami diberitahu bahawa surah As-Sajdah akan diangkat dalam penganjuran program kali ini, yang bercakap mengenai pemimpin, saya telah mengarahkan semua kakitangan saya untuk stop doing anything (berhenti melakukan kerja seketika) dalam masa sejam bagi bersama-sama dalam acara ini.

Di KELANTAN fasa peralihan ke endemik memberi peluang kepada program World #QuranHour diadakan secara bersemuka melibatkan 500 peserta di Pasar Raya Besar Mydin Tunjong, di sini hari ini berbanding dalam talian sebelum ini.

Pengerusi Persatuan Rumah Ngaji Kelantan Datuk Adnan Hashim berkata selepas dua tahun COVID-19, program tersebut sesuai untuk membawa masyarakat kembali kepada al-Quran menerusi gelombang ‘Baca, Faham dan Amal’ ” katanya.

Menurutnya, program yang dijalankan di pasar raya itu boleh membuka minda bahawa al-Quran bukan hanya dibaca di masjid dan surau tetapi juga di mana-mana sahaja. – Bernama


Keputusan Perlis henti sambung lesen premis judi tepat, negeri lain wajar ambil langkah sama

BANGI, 26 Zulkaedah 1444H, Khamis – Keputusan kerajaan negeri Perlis untuk tidak menyambung atau memperbaharui lesen mana-mana pengusaha premis judi di negeri itu adalah tindakan tepat.

Melihat kebobrokan masalah sosial yang melanda masyarakat di negara ini, Dewan Ulama PAS Pusat (DUPP) turut meminta kerajaan negeri lain agar berjiwa besar mengambil langkah sama.

Ketuanya, Ahmad Yahaya berkata, langkah menghapuskan premis perjudian ini dilakukan bukan sahaja atas faktor menuruti ajaran agama, bahkan bagi memastikan keharmonian dan menjaga kestabilan sosial bermasyarakat di negeri itu.

“DUPP mengucapkan tahniah kepada kerajaan negeri Perlis yang akan merintis langkah ke arah dasar sifar judi.

“Perlis menjadi negeri keempat selepas Kedah melaksanakan dasar ini berkuatkuasa 1 Januari yang lalu,” katanya dalam kenyataan, hari ini.

Terdahulu, kerajaan negeri Perlis mengambil keputusan tidak akan memperbaharui lesen premis perjudian fizikal secara berperingkat dengan tiada lagi premis judi wujud di negeri itu menjelang Mac 2024.

Pengerusi Jawatankuasa Perumahan dan Kerajaan Tempatan negeri, Fakhrul Anwar Ismail berkata, tindakan itu dilakukan selari dengan hasrat kerajaan negeri yang diumumkan pada awal tahun lalu.

“Perlis mempunyai enam premis judi yang berdaftar dengan dengan Majlis Perbandaran Kangar (MPK) dan tindakan kita tidak memperbaharui lesen ini menyebabkan kehilangan sumber hanya RM2,544 sebulan.

“Walaupun tindakan ini menyebabkan kita kerugian hasil, namun saya yakin lebih banyak sumber lain yang lebih baik akan menggantikan kutipan hasil premis perjudian ini,” katanya.


52 suspek kes tembak PGA direman bawah SOSMA

KANGAR, 22 Rabiulakhir 1442H, Selasa – Seramai 52 suspek yang ditahan sebelum ini berhubung siasatan kes tembak sehingga mengorbankan seorang anggota Pasukan Gerakan Am (PGA) di sempadan Malaysia-Thailand, direman 28 hari di bawah Akta Kesalahan Keselamatan (Langkah-Langkah Khas) 2012 (SOSMA).

Ketua Polis Perlis Datuk Surina Saad berkata 22 suspek yang tamat tempoh reman disambung lagi hari ini manakala 30 orang akan direman esok di bawah akta SOSMA untuk siasatan lanjut.

“Seorang suspek pula dibebaskan dan akan menjadi saksi pendakwaan,” katanya kepada pemberita selepas menghadiri persidangan Dewan Undangan Negeri (DUN) Perlis di sini hari ini.

Beliau berkata kesemua 52 suspek berumur 20 hingga 65 tahun itu akan dituduh di bawah Seksyen 130V Kanun Keseksaan kerana melakukan jenayah terancang.

Mengenai tiga suspek warga Thailand yang ditahan di negara itu, Surina berkata pihaknya masih menunggu maklum balas daripada kerajaan Thailand supaya membenarkan polis membawa masuk suspek utama kes itu ke negara ini.

Beliau berkata terdapat beberapa lagi tangkapan akan dibuat bagi memastikan semua suspek terlibat dibawa ke muka pengadilan.

Pada 24 Nov, seorang anggota PGA, Sarjan Baharuddin Ramli, 54, terkorban manakala rakannya Sarjan Norihan a/l Tari, 39, cedera parah selepas berbalas tembakan dengan sekumpulan penyeludup, kira-kira 600 meter dari pos kawalan TS9 di Padang Besar. – Bernama


Hafizah al-Quran cemerlang ACCA, raih tempat kedua di dunia

BESUT, 17 Syawal 1444H, Isnin – Seorang penghafaz al-Quran atau ‘hafizah’ meraih pencapaian cemerlang apabila menduduki tempat kedua peringkat dunia dalam peperiksaan Persatuan Akauntan Bertauliah Berkanun (ACCA) bagi sesi Mac lepas.

Pelajar Universiti Teknologi MARA (UiTM) Kampus Dungun, Safwa Zamri, 19, menerima Top ACCA Foundation in Accountancy (FIA) Prize bagi kertas ‘FA1-Rekod Transaksi Kewangan’ dengan memperoleh markah 98 peratus, sekali gus berada pada kedudukan pertama di Malaysia.

Safwa berkata, beliau tidak mempunyai asas pengajian perakaunan kerana mengambil aliran sains tulen dan hafazan (agama) ketika belajar di Sekolah Menengah Imtiaz Besut.

“Saya memperoleh keputusan 12 A dalam peperiksaan Sijil Pelajaran Malaysia (SPM) dan berjaya hafaz 30 juzuk al-Quran ketika berada di tingkatan dua iaitu selepas dua tahun menghafaz al-Quran.

“Ketika mahu menyambung pelajaran ke UiTM, ibu bapa saya mencadangkan supaya saya pilih jurusan perakaunan kerana sesuai dengan kebolehan saya, selain memang minat matematik.

“Empat adik-beradik saya lulusan perubatan dan kejuruteraan, jadi biar ada seorang dalam bidang perakaunan,” kata anak bongsu daripada lima beradik itu ketika ditemui di kediaman keluarganya di Kampung Pengkalan Kubur dekat sini.

Pelajar tajaan Yayasan Terengganu itu, berkata, beliau bertekad memperoleh keputusan cemerlang dalam peperiksaan ACCA, walaupun baru enam bulan belajar tentang perakaunan.

“Ketika mula belajar akaun, saya sedikit buntu tapi saya atasinya dengan kerap membuat latihan dan ulang kaji hingga akhirnya timbul minat terhadap bidang itu,” katanya.

Safwa, yang merupakan anak kepada pasangan guru, Zamri Mohd Amin, 56, dan Rashidah Ab Rahman, 57, cemerlang sejak sekolah rendah lagi (Sekolah Kebangsaan Tembila) apabila sentiasa memperoleh tempat pertama di dalam kelas.

“Apabila hendak sesuatu benda (pelajaran), beliau akan berusaha bersungguh-sungguh dan sanggup berjaga malam seorang diri untuk mengulangkaji pelajaran bagi memastikan beliau dapat menguasai sesuatu subjek,” kata Zamri. – Bernama


Kerajaan cadang pinda Akta 355, hukuman berat untuk LGBT

KOTA BHARU, 6 Jamadilakhir 1442H, Selasa – Kerajaan sedang mempertimbangkan untuk meminda Undang-Undang Mahkamah Syariah (Bidang Kuasa Jenayah) bagi membolehkan hukuman berat dikenakan ke atas kumpulan lesbian, gay, biseksual, dan transgender (LGBT).

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, beliau berharap pindaan akta, juga dikenali sebagai Akta 355, akan memberi impak kepada kumpulan tersebut.

Pada masa ini, katanya, kumpulan LGBT menghadapi hukuman penjara tiga tahun, denda RM5,000 dan enam sebatan rotan di bawah Akta itu.

“Melihat keadaan di negara ini yang sekarang melibatkan kumpulan LGBT, kerajaan mungkin mempertimbangkan untuk meminda Akta 355.

“Dengan melakukan ini, kerajaan berharap dapat mencegah mereka melakukan lebih banyak kesalahan,” katanya.

Ahli Parlimen Pengkalan Chepa itu berkata demikian selepas menyampaikan sumbangan bank makanan dari Jabatan Agama Islam Wilayah Persekutuan kepada mangsa banjir di sini hari ini.

Ahmad Marzuk berkata, beliau sudah mengarahkan semua unit penguatkuasaan di jabatan agama negeri untuk mengambil tindakan tegas terhadap kumpulan LGBT sekiranya mereka didapati melanggar undang-undang.

“Arahan ini dikeluarkan untuk semua jabatan agama negeri tetapi keutamaannya adalah di Lembah Klang.

“Pegawai agama dimaklumkan untuk mengambil tindakan terhadap kumpulan ini sehingga mereka didakwa,” katanya seperti dilapor NST.

Katanya, di negeri lain seperti Kelantan, aktiviti yang melibatkan kumpulan LGBT ini tidak membimbangkan.

“Orang ramai yang mempunyai maklumat mengenai aktiviti LGBT juga dapat melaporkan kepada jabatan agama terdekat agar kegiatan seperti ini dapat dihentikan,” katanya.


Lantik wakil Cina di Kabinet Sabah, dasar muka tak tahu malu!

BANGI, 13 Safar 1442H, Khamis – Desakan Gabungan Persatuan Cina Sabah (FCAS) supaya mencalonkan beberapa wakil kaum Cina untuk diletakkan ke dalam Kabinet Sabah hanyalah untuk memenuhi tuntutan ultra kiasu mereka.

Terdahulu, Presiden FCAS, Tan Sri TC Goh berkata, perkara itu wajar dan perlu dilakukan supaya Kabinet negeri mempunyai perwakilan berbilang kaum, selain mencerminkan keprihatinan kerajaan ke atas masyarakat Cina.

Memetik laman Facebook Gabungan Persatuan Cina Malaysia (Hua Zong), beliau memberi alasan bahawa ADUN dari kaum Cina hanya mewakili kem pembangkang, manakala tiada ADUN dari kaum sama mewakili pemerintah, susulan keputusan Pilihan Raya Negeri (PRN) Sabah pada Sabtu lalu.

Goh yang juga Presiden Hua Zong berkata, kerajaan negeri GRS tidak boleh mengabaikan suara masyarakat Cina yang merupakan kumpulan etnik kedua terbesar di negeri itu.

Membidas gesaan itu, pemerhati politik, Prof Dr Mohd Ridhuan Tee Abdullah berkata, hakikatnya nasib orang Cina dan minoriti lain tetap terbela dalam kepemimpinan orang Islam.

“Tersenyum saya membaca komen ultra kiasu, akan tidak ada wakil Cina dalam barisan Kabinet Sabah selepas Pilihan Raya Negeri (PRN) baru-baru ini. NGO ultra kiasu menggesa Gabungan Rakyat Sabah (GRS) meletakkan wakil Cina dalam kabinet Sabah.

“Dasar muka tak tahu malu. Sudahlah majoriti Cina tidak undi GRS, tiba-tiba kamu minta wakil Cina. Sudah pergi cari DAP, buat apa kamu cari GRS,” katanya dalam satu kenyataan hari ini.

Beliau turut mempersoalkan sejak bila masyarakat Cina terabai dalam keadaan mereka yang tidak mempunyai wakil.

Dr Ridhuan Tee memberi contoh di Kelantan dan Terengganu, meskipun tiada wakil Cina dalam Kabinet, kerajaan Islam di sana melayan minoriti ibarat menatang minyak yang penuh.

“Pernah kamu dengar orang Cina atau orang Siam kena jentik di Kelantan. Tak ada. Tahu kenapa? Jawapan mudah, kerana Islam atau kerajaan yang diterajui orang Islam, dilarang sama sekali menganiayai bukan Islam, tidak kira bangsa apa.

“Berdosa, tak masuk syurga kami jika berlaku zalim kepada bukan Islam, terutama bukan Islam yang baik-baik dan tidak ultra kiasu. Faham kamu! Sepatutnya, oleh kerana kamu tidak mengundi GRS, mereka akan membalas dendam terhadap kamu, tetapi itu bukan sifat orang Islam. Faham,” katanya.

Iktibar daripada PRN Sabah, beliau yakin MCA kecut perut untuk berhadapan dengan DAP di kawasan majoriti Cina Semenanjung.

Justeru katanya, MCA akan menagih simpati kerusi majoriti Melayu di Semenanjung dalam Pilihan Raya Umum ke-15 (PRU-15).

“Persoalannya, adakah Perikatan Nasional (PN) atau Muafakat Nasional – PAS dan UMNO – akan sekali lagi memberi laluan dan menggadaikan kerusi majoriti Melayu kepada MCA? Jika itulah yang berlaku, kita menjadi orang yang teramat bodoh.

“Sampaikan pesan saya kepada MCA, jika kamu benar-benar parti Cina yang ada nama Cina, berbanding DAP, pastikan kamu boleh menang bertanding melawan DAP. Dalam kata lain, biar Cina lawan sesama mereka atau Cina lawan Cina.

“Jika ultra kiasu MCA boleh menang, kamu layak untuk mendapat wakil dan kerusi Kabinet. Jika tidak, tidak perlulah nak tunjuk baik sangat untuk beri kerusi wakil Kabinet kepada mereka. Beri kepada wakil Cina yang tidak ultra kiasu seperti Parti Cinta Malaysia (PCM),” katanya.


PRN: UMNO lemah di 6 negeri, sukar tuntut kerusi

Oleh Athirah Huda Zalhe

BANGI, 26 Jamadilakhir 1444H, Khamis – Masih terlalu awal untuk menilai sama ada langkah kerjasama UMNO dengan Pakatan Harapan (PH) mampu memberikan keuntungan kepada parti itu, memandangkan Kabinet yang ‘dicanang’ sebagai Kerajaan Perpaduan baru sahaja ditubuhkan.

Bagaimanapun, penganalisis politik, Dr Azmi Hassan berpendapat, Pilihan Raya Negeri (PRN) yang dijangka berlangsung pertengahan tahun ini, boleh menjadi penanda aras untuk menilai kesan kerjasama itu.

Beliau berkata, penilaian sama ada kerjasama UMNO dan PH menguntungkan parti itu atau sebaliknya mungkin dapat dilihat selepas keputusan PRN di enam negeri.

“Kalau lihat sebelum PAU 2022 (Perhimpunan Agung UMNO), sepatutnya tiga negeri yang dikuasai PAS itu seharusnya UMNO boleh mendapat kerusi terbanyak.

“Ini kerana, kalau nak dibandingkan antara UMNO, PKR atau Amanah, UMNO mempunyai kekuatan untuk menarik undi pengundi Melayu. Ini adalah teorinya,” katanya dalam temubual rancangan Dimensi di TV Pertiwi, hari ini.

Namun, menurut Dr Azmi, selepas PAU 2022 lalu, retak di dalam UMNO itu dilihat semakin besar apabila wujud pecahan dua kumpulan sehingga menyebabkan parti itu kehilangan ‘bargaining power’ dalam pemilihan kerusi terutama di Kedah, Kelantan serta Terengganu.

“Di kerusi-kerusi negeri yang dikuasai PH, memang UMNO-BN dalam hal ini terpaksa menerima atau sukar untuk mereka menentukan mahu kerusi-kerusi tertentu kerana PH berbanding BN berada dalam keadaan lebih kuat.

“Jadi, maksudnya dalam keadaan sekarang, UMNO mempunyai kekuatan yang kurang dalam menentukan kerusi tidak kira di tiga negeri dikuasai PAS atau tiga negeri PH, kerana BN berada pada kedudukan agak tersepit,” katanya.

Atas sebab itu, beliau berpandangan bahawa UMNO mempunyai kedudukan yang agak lemah di enam negeri terbabit, maka untuk parti itu tuntut sejumlah kerusi pada PRN mungkin sukar.

Tonton Dimensi;


3.6 juta penduduk belum daftar mengundi, sesuatu perlu dilakukan!

BANGI, 8 Safar 1441H, Sabtu – Sebanyak 3.6 juta penduduk negara ini yang layak tetapi belum mendaftar sebagai pengundi boleh dianggap sebagai fakta yang mengejutkan, kata Pensyarah Kanan Pusat Sains Kemanusiaan (PSK) Universiti Malaysia Pahang (UMP), Dr Hasnah Hussiin.

Angka berkenaan, katanya, memberi gambaran kesedaran menunaikan tanggungjawab sebagai warganegara masih membimbangkan.

“Persoalan untuk generasi kini, apakah kita sudah merdeka, negara sudah maju dan membangun, maka tidak perlu lagi menjadi pemilih?

“Tidak perlu lagi mendaftar sebagai pengundi, tidak perlu mengundi dan tidak penting lagi siapa yang memimpin?,” soalnya dalam artikel yang disiarkan BH Online, hari ini.

Beliau berkata, pemikiran seperti ini sangat tidak relevan dalam suasana atau persekitaran politik yang begitu mencabar.

“Lihat sahaja di negara luar, berapa ramai rakyat mereka diusir keluar dari negara sendiri? Berapa ramai terpaksa menjadi pelarian? Berapa ramai dinafikan hak sebagai warganegara?

“Bukan itu sahaja, pertumpahan darah menjadi saksi bukan mudah menjadi warganegara walaupun di tanah air sendiri.

“Tidakkah ini menyedarkan untuk melakukan perkara paling mudah iaitu mendaftar dan menjadi pemilih, seterusnya membantu negara membentuk kerajaan?,” katanya lagi.

Mengulas lanjut, beliau berkata, kemungkinan sesetengah pihak melihat isu ini remeh untuk diketengahkan.

Namun, katanya, andai situasi ini dibiar berlarutan, ketamadunan sesebuah negara akan pupus suatu hari nanti.

“Pembentukan sesebuah tamadun bangsa banyak bergantung kekuatan politiknya. Kekuatan negara pula banyak dipengaruhi siapa pemimpin dan kerajaan memerintah.

“Kerajaan dan pemimpin tidak akan wujud tanpa rakyat yang memilih siapa pemimpinnya. Dalam kalangan rakyat, mereka juga pemimpin.

“Dengan lain perkataan, yang hari ini akan memilih yang hari esok. Jika yang hari ini tidak memilih, maka siapa yang akan wujud pada hari esok?,” katanya.

Bimbang dengan keadaan itu, Dr Hasnah menegaskan, sesuatu perlu dilakukan bagi mengatasi masalah ini, khususnya mengelak nilai patriotisme generasi baharu daripada terus menurun.

Ini kerana, katanya, masa depan dan hala tuju pembangunan negara banyak bergantung peranan rakyatnya, maka kesedaran rakyat terhadap tanggungjawab mereka perlu sentiasa disematkan supaya negara bangsa Malaysia sentiasa relevan sebagai sebuah negara yang demokratik dan disegani.

Dalam pada itu, beliau mengesyorkan supaya pengajaran pendidikan sejarah dan kenegaraan dinilai semula bagi memastikan keberkesanan subjek itu dalam mendidik anak bangsa ke arah pemupukan nilai patriotisme yang lebih tinggi.

“Untuk merungkai masalah atau isu mengenai masih ramai belum mendaftar sebagai pengundi, kajian menyeluruh amat diperlukan.

“Kita tidak boleh menuding jari kepada pihak tertentu atau sistem pendidikan negara.

“Masalah kepada akar umbi perlu diambil kira dan ia memerlukan kajian dijalankan segera bagi mengenal pasti mengapa ada dalam kalangan rakyat begitu berat mendaftar sebagai pemilih, apatah lagi untuk mengundi,” katanya.


Bank alami kerugian RM6.4 bilion sepanjang moratorium

KUALA LUMPUR, 6 Zulhijjah 1441H, Isnin – Bank-bank dijangka mengalami kerugian pengubahsuaian sebanyak RM79 bilion sepanjang tempoh pelaksanaan moratorium selama enam bulan, kata Menteri Kewangan, Tengku Datuk Seri Zafrul Tengku Abdul Aziz.

Menurutnya, ini adalah jumlah yang boleh dipinjamkan bank-bank terbabit kepada individu dan peniaga dalam keadaan perniagaan biasa bagi tempoh April hingga September tersebut.

“Bagi tempoh enam bulan moratorium yang diberikan secara keseluruhan, jumlah kerugian dianggarkan mencecah RM6.4 bilion yang bersamaan dengan pengurangan kapasiti bank itu sendiri untuk memberi pinjaman baharu sebanyak RM79 billion sama ada kepada rakyat atau peminjam.

“Demi memastikan rakyat terus terpelihara jika Perintah Kawalan Pergerakan (PKP) dilanjutkan, kerajaan akan sentiasa memantau keadaan dan perkembangan semasa serta akan mengambil tindakan yang diperlukan seperti yang dibuat sebelum ini,” katanya pada persidangan Dewan Rakyat hari ini.

Beliau menjawab soalan Lim Guan Eng (DAP-Bagan) yang meminta Menteri Kewangan menyatakan sama ada moratorium kewangan oleh bank-bank akan dilanjutkan enam bulan lagi.

Menjelaskan selanjutnya, Tengku Zafrul berkata, sistem perbankan negara dianggarkan mengalami kerugian sebanyak RM1.06 bilion bagi setiap bulan tempoh moratorium dilanjutkan mengikut Standard Pelaporan Kewangan Malaysia (MFRS) 9.

Menurutnya, Malaysia merupakan antara negara terawal didunia yang melaksanakan moratorium secara automatik dan menjadi negara pertama memperkenalkan moratorium selama enam bulan.

Antara negara yang melaksanakan langkah itu ialah Singapura, Indonesia, Filipina, Thailand, United Kingdom, Kanada, Itali dan Amerika Syarikat.

Malah, secara keseluruhannya, moratorium itu telah memanfaatkan sejumlah 7.7 juta rakyat Malaysia yang merangkumi 93 peratus peminjam individu, kata beliau.

“Saya yakin langkah moratorium ini telah sedikit sebanyak membantu rakyat mengharungi tempoh mencabar PKP akibat COVID-19.

“Dalam perbincangan yang sedang dijalankan dengan Bank Negara Malaysia dan sektor perbankan mengenai hala tuju masa depan, mereka telah memberi komitmen untuk terus membantu rakyat dan perniagaan yang memerlukan bantuan dalam tempoh mencabar ini,” katanya.

Menurut Tengku Zafrul, keputusan perbincangan tersebut akan dimaklumkan dalam masa terdekat. – Bernama


Rumah terbuka Madani, guna dana kerajaan atau parti?

Oleh Athirah Huda Zalhe

BANGI, 7 Syawal 1444H, Jumaat – BERJASA melihat tiada sebarang justifikasi yang jelas atau asas kukuh untuk kerajaan Malaysia Madani yang dipimpin Datuk Seri Anwar Ibrahim, mengadakan Rumah Terbuka Aidilfitri di enam negeri yang terbabit Pilihan Raya Negeri (PRN).

Sebaliknya, penganjuran itu semata-mata menonjolkan tindakan terdesak Perdana Menteri dan kerajaan untuk mendapatkan sokongan pada PRN tidak lama lagi.

Naib Presiden BERJASA, Ir Ts Muhammad Lukman Al-Hakim berkata, siri penganjuran majlis Rumah Terbuka Malaysia Madani yang bermula di Kedah esok, turut dilihat janggal dan bersifat populis.

“Ini sudah tentu merupakan satu pembaziran dan kita tidak tahu adakah sumber dana yang digunakan itu adalah dana kerajaan atau dana parti.

“Sepatutnya, mereka tidak guna dana kerajaan atas dasar agenda parti yang ingin memenangi PRN di negeri-negeri berkenaan,” katanya kepada Ismaweb.net, hari ini.

Sebelum ini, Anwar mempelawa orang ramai untuk bersama-sama memeriahkan penganjuran Rumah Terbuka Aidilfitri Malaysia Madani bersama Perdana Menteri dan jemaah menteri yang dijadualkan berlangsung di enam negeri.

Pada pemerintahan terdahulu, penganjuran Rumah Terbuka Perdana Menteri dan Jemaah Menteri selalunya diadakan pada Hari Raya pertama di Putrajaya.

Bagaimanapun, Anwar kali ini memecah tradisi itu dengan menganjurkannya di enam negeri yang bakal bermula di Kedah pada 29 April, diikuti Pulau Pinang (6 Mei), Negeri Sembilan (7 Mei), Kelantan (12 Mei), Terengganu (13 Mei) dan kemuncaknya di Selangor (14 Mei).

Mengulas lanjut, Muhammad Lukman turut mempersoalkan pertindihan penganjuran sama yang mungkin akan turut dibuat oleh kerajaan negeri.

“Kenapa kerajaan Persekutuan di bawah pimpinan Perdana Menteri sibuk juga nak mengadakan sambutan Aidilfitri ini? Ia akan menambahkan lagi senarai tindakan PM yang bercanggah dengan agenda atau retorik diangkat dari segi ketelusan, penjimatan, keterbukaan serta kesamarataan.

“Ternyata PM konsisten melanggar prinsip, cakap tidak serupa bikin dan mencetuskan kemarahan rakyat yang tidak nampak kredibiliti beliau memimpin dan pelbagai tindakan pelik, jelik dilaksanakan beliau demi kepentingan agenda politik peribadi, bukan untuk pembangunan ekonomi negara,” katanya.


Polis siasat kes cubaan culik murid di Ipoh

IPOH, 29 Safar 1444H, Isnin – Polis sedang menjalankan siasatan berhubung dakwaan cubaan culik seorang murid di hadapan Sekolah Kebangsaan Pengkalan, Taman Pinji Mewah di sini Jumaat lepas, yang tular menerusi media sosial.

Ketua Polis Perak, Datuk Mohd Yusri Hassan Basri berkata, pihaknya menerima laporan mengenai kejadian tersebut daripada ibu kanak-kanak itu pada jam 9 malam hari sama.

“Polis telah menubuhkan satu pasukan siasatan khas bagi menyiasat kes ini dari pelbagai sudut di samping bekerjasama dengan Jabatan Pendidikan negeri serta pihak sekolah dalam mempertingkatkan langkah pencegahan dan keselamatan di sekolah.

“Ibu bapa diminta menghantar dan mengambil murid mengikut waktu ditetapkan dan memaklumkan kepada pihak sekolah jika mempunyai sebarang masalah mengenai urusan mengambil dan menghantar murid ke sekolah,” katanya dalam kenyataan hari ini.

Mohd Yusri berkata, pihak sekolah juga diingatkan supaya memastikan urusan menghantar dan mengambil murid hanya dilakukan oleh ibu bapa dan penjaga yang sah sahaja.

“Selain itu, kami telah menempatkan pegawai polis sebagai pegawai perhubungan sekolah (PPS) di seluruh Perak,” katanya.

Kes berkenaan tular menerusi Facebook selepas bapa kanak-kanak berkenaan memuat naik satu hantaran mendakwa anaknya hampir menjadi mangsa penculikan, namun berjaya menyelamatkan diri ketika berada di hadapan sekolah tersebut. – Bernama


CUEPACS gesa tingkatkan pendigital proses kerja penjawat awam

BANGI, 29 Ramadan 1443H, Ahad – Kerajaan digesa memberikan komitmen dengan menyediakan pelaburan modal bagi memastikan pendigital proses kerja penjawat awam dilakukan selari dengan peredaran zaman.

Antara usaha yang boleh meningkatkan kualiti penyampaian perkhidmatan dalam era pandemik adalah dengan membangunkan platfom digital seperti insiatif penyimpanan awam yang memerlukan pelaburan besar.

Presiden Kongres Kesatuan Pekerja-Pekerja Di Dalam Perkhidmatan Awam (CUEPACS), Datuk Adnan Mat berkata, inisiatif berkenaan termasuklah menyediakan kemudahan peralatan kepada penjawat awam.

“Dalam masa sama, kakitangan awam pula perlu berusaha untuk menyerapkan elemen digital dalam penyampaian perkhidmatan seperti mana tema sambutan hari pekerja CUEPACS tahun ini.

“Melalui pendekatan ini dan proses saling lengkap melengkapi, segala cabaran yang mendatang akan ditempuh bersama demi Keluarga Malaysia.

“Terdapat pelbagai cabaran yang terpaksa ditempuh oleh kakitangan awam dalam usaha meningkat kualiti penyampaian perkhidmatan bagi memenuhi kehendak orang ramai,” katanya dalam kenyataan, hari ini.

Tegas Adnan, perkara yang perlu diberikan perhatian adalah pendigitalan proses kerja di pelbagai peringkat.

Bagaimanapun, katanya, wawasan tersebut mampu dicapai dengan penglibatan kerajaan, ketua-ketua jabatan dan kakitangan awam itu sendiri.

Dalam masa yang sama, Adnan berkata, keselamatan siber seperti kebocoran maklumat juga perlu diberi perhatian.

“Kakitangan awam juga perlu bersedia mendepani cabaran keselamatan siber dengan melengkapkan diri dengan ilmu dan kemahiran digital seperti menghadiri program-proram latihan yang disediakan oleh kerajaan untuk meningkatkan kompetensi digital ini.

“Ketua-ketua jabatan pula bertanggungjawab melakukan perancangan dan pemantauan yang jitu,” tambahnya.


Mencemaskan! India catat lebih 4.4 juta kes COVID-19

BENGALURU, 22 Muharram 1442H, Khamis – Jumlah jangkitan COVID-19 di India terus meningkat apabila merekodkan lebih 4.4 juta kes sehingga hari ini.

Menurut angka rasmi Kementerian Kesihatan, sebanyak 95,735 kes baharu dikesan dengan 1,172 kematian berlaku dalam tempoh 24 jam, sekali gus menjadikan angka korban harian tertinggi dalam tempoh sebulan.

Setakat ini, sebanyak 75,000 kematian dicatatkan di negara itu.

Difahamkan, penularan wabak dan kes kematian itu meningkat secara mendadak, selepas bar dibuka semula pada Rabu buat pertama kali sejak perintah berkurung dikuatkuasakan.

India adalah negara kedua paling terkesan akibat COVID-19 selepas Amerika Syarikat (AS).

Pada masa sama, AS masih mencatatkan jumlah kematian tertinggi, malah negara seperti Mexico, Peru, Colombia, Chile dan Ecuardo turut tidak terkecuali mendapat kesan sama akibat wabak berkenaan.

Angka kematian di India adalah sekitar satu peratus, sementara Brazil dan AS mempunyai angka kematian sekitar tiga peratus.

Kira-kira lebih daripada 5,600 penduduk di seluruh dunia maut setiap hari akibat COVID-19, menurut Reuters berdasarkan data dua minggu terakhir. – Agensi


MATRADE rangka 286 program pembangunan pengeksport dan penggalakan eksport 2022

KUALA LUMPUR, 18 Jamadilakhir 1443H, Jumaat  – Perbadanan Pembangunan Perdagangan Luar Malaysia (MATRADE) merangka 286 program pembangunan pengeksport dan penggalakan eksport bagi 2022 dalam usahanya melonjakkan eksport negara.

Menurutnya, semua program itu adalah berdasarkan hala tuju strategik yang digariskan Pelan Tindakan Perdagangan Nasional (NTBp), dengan lebih menekankan pendigitalan dan kemampanan.

“MATRADE telah merangka program penggalakan eksport yang terdiri daripada Pameran Perdagangan, Misi Pecutan Eksport (EAM) dan Program Penyumberan Antarabangsa (INSP) bersempena dengan acara perdagangan antarabangsa utama.

“MATRADE juga akan terus mempergiat program eBizMatch, platform pertemuan perniagaan secara dalam talian antara syarikat Malaysia dan pembeli asing dari seluruh dunia yang diatur lebih awal,” jelasnya dalam kenyataan pada Jumaat.

Perbadanan itu menambah, sektor strategik, terutama elektrik dan elektronik; aeroangkasa; perubatan; minyak dan gas; bahan binaan; makanan dan minuman; produk dan perkhidmatan hijau; perkhidmatan lain, termasuk teknologi maklumat dan komunikasi; penyelenggaraan, pembaikan dan baik pulih; logistik dan perkhidmatan profesional akan dipromosikan.

Ketua Pegawai Eksekutif MATRADE, Mohd Mustafa Abdul Aziz berkata, syarikat Malaysia yang ingin mengembangkan perniagaan mereka ke luar negara perlu bersedia, dan digalakkan melibatkan diri dengan MATRADE untuk pelbagai program sokongan dan penggalakan yang boleh mereka manfaatkan.

Sementara itu, Pameran Halal Antarabangsa Malaysia (MIHAS) edisi ke-18 akan dianjurkan secara format hibrid pada September 2022, menarik peserta halal global untuk mengukuhkan lagi kedudukannya sebagai pameran perdagangan halal terbesar dunia.

MATRADE menyokong syarikat-syarikat Malaysia dengan menyediakan kemudahan dan bantuan untuk menjadi juara global melalui pelbagai program pembangunan pengeksport.

“Ini meliputi aktiviti bimbingan pengeksport yang penting, dalam bidang seperti akses pasaran, garis panduan perdagangan, pembiayaan dan penjenamaan, inisiatif pendigitalan dan kemampanan,” jelasnya. – Bernama


10 kawasan di Gua Musang dilanda banjir kilat

GUA MUSANG, 20  Zulkaedah 1441H, Ahad – Hujan lebat berterusan mengakibatkan 10 kawasan penempatan dan laluan di Gua Musang, Kelantan dilanda banjir kilat.

Sebuah jambatan merentasi Sungai Ketil di Kampung Kerinting ditutup sepenuhnya kepada semua kenderaan apabila dinaiki air sehingga paras 2 meter sejak jam 10 malam Sabtu.

Laluan jalan Gua Musang-Kuala Lipis berhampiran hentian Gua Musang turut dinaiki air.

Menurut Ketua Polis Daerah Gua Musang, Superintendan Mohd Taufik Maidin usaha menyelamat giat dilakukan pihak berkuasa apabila terdapat kediaman penduduk ditenggelami air.

Antara kawasan yang terjejas susulan hujan lebat bermula jam 8 malam Sabtu ialah Kampung Tanah Putih, Kampung Lepan Jaya, Kampung Sungai Kepa, Kampung Batu Papan, Kampung Kerinting, Kampung Baru, Kawasan Perindustrian, Perumahan Mgh, Taman Kesedar Jaya, Paloh 3 dan projek penempatan masyarakat setempat (PPMS) Kesedar Sejahtera.


Ibu bapa Uyghur dipisah dengan anak-anak seawal usia 5 tahun?

AMNESTY International (Amnesty) hari ini mengeluarkan laporan hasil kaji selidik berkenaan kekejaman kerajaan komunis China terhadap penduduk Islam Uyghur di wilayah autonomi Xinjiang.

Melalui laporan tersebut, Amensty mendedahkan, ada di antara sebilangan keluarga terpaksa berpisah dengan anak-anak seawal usia 5 tahun.

“Kem tahanan kejam China di Xinjiang telah menyebabkan ada keluarga yang terpisah dalam keadaan yang tidak dapat digambarkan.

“Anak-anak tidak dibenar meninggalkan wilayah berkenaan, manakala ibu bapa akan dikenakan tindakan atau ditahan sekiranya pulang ke rumah untuk menjaga anak-anak mereka.

“Testimoni yang begitu menghayat hati ini adalah sebahagian kecil daripada penderitaan dialami etnik Uyghur yang terpaksa berpisah dengan ahli keluarga mereka. Kerajaan China perlu segera menamatkan polisi tidak berhati perut ini,” kata Penyelidik Amnesty Internasional China, Alkan Akad.

Amensty dalam laporan berkenaan berjaya menemu bual enam keluarga Uyghur yang kini menetap di Australia, Kanada, Itali, Belanda dan Turki.

Mereka meninggalkan tanah besar China pada tahun 2017 susulan daripada tindakan kejam yang dikenakan ke atas entik Uyghur dan penduduk Islam lain.

Alkan mendakwa, situasi pemisahan dengan ahli keluarga di Xinjiang mendedahkan sikap tidak berperikemanusiaan China dalam usaha untuk mengubah atau mengindoktrinasi entik Uyghur dan penduduk Islam lain.

Katanya lagi, sejak tahun 2017 lebih daripada sejuta atau lebih penduduk muslim ditahan di kem yang digelar ‘transformasi melalui pembelajaran’ atau ‘latihan vokasional’, di mana tahanan menjadi subjek kepada pelbagai bentuk kekejaman dan penganiayaan.

Mihriban Kader dan Ablikim Memtinin melarikan diri dari Xinjiang ke Itali pada tahun 2016 selepas dikenakan tindakan kekerasan serta dipaksa untuk menyerahkan pasport kepada pihak berkuasa.

Pasangan itu meninggalkan empat orang anak bersama nenek serta atuk, sebelum mengetahui kedua-dua orang tua mereka turut ditahan oleh pihak berkuasa.

“Ahli keluarga saya yang lain tidak berani untuk menjaga anak saya selepas apa yang berlaku ke atas ibu bapa saya. Saya bimbang sekiranya anak-anak saya kini berada di kem tahanan,” kata Mihriban.

Menurut laporan, tiga orang anak Mihriban dan Ablikim kini berada di kem anak yatim piatu yang didirikan oleh kerajaan, manakala anak sulung mereka berada di sekolah asrama penuh yang dikawal rapi.

Mihriban dan Ablikim tidak dapat menghubungi anak-anak dari Itali, namun pada Novemver 2019 pasangan itu menerima permit daripada kerajaan Itali untuk membawa mereka pulang ke negara berkenaan.

Bagaimanapun, keempat-empat orang anak pasangan tersebut ditahan kerajaan China ketika dalam perjalanan ke Itali.

“Kini anak saya berada di tangan kerajaan China dan saya tidak tahu sama ada akan dapat menemui mereka lagi atau pun tidak.

“Perkara ini begitu meyakitkan, anak-anak saya seperti sudah tidak memiliki ibu bapa, mereka kini digelar anak yatim,” kata Mihriban. – Agensi


JAIS sahkan ‘ayam tebuk’ tular tiada sijil halal

SHAH ALAM, 11 Muharam 1445H, Sabtu – Jabatan Agama Islam Selangor (JAIS) mengesahkan bahawa ‘ayam tebuk’ yang tular di media sosial dan dijual di sebuah pasar raya di Bukit Changgang, Banting dekat sini tidak mempunyai sijil halal sah.

Pengarah JAIS, Datuk Mohd Shahzihan Ahmad berkata, pengesahan itu diperoleh selepas pihaknya melalui Seksyen Penguatkuasaan Halal bersama Majlis Perbandaran Kuala Langat melakukan pemeriksaan di premis terbabit semalam.

Beliau berkata, pemeriksaan mendapati premis itu telah melakukan penyalahgunaan logo Halal Malaysia kerana mempamerkannya tanpa memiliki Sijil Pengesahan Halal yang dikeluarkan oleh Jabatan Kemajuan Islam Malaysia.

“Siasatan dan tindakan lanjut dibuat mengikut Perintah Perihal Dagangan (Perakuan dan Penandaan Halal) 2011, sabit kesalahan boleh didenda sehingga RM100,000 atau penjara maksimum tiga tahun atau kedua-duanya manakala hukuman bagi suatu pertubuhan perbadanan ialah denda tidak melebihi RM200,000,” menurutnya dalam kenyataan.

Mohd Shahzihan turut menasihati orang awam agar sentiasa berhati-hati semasa membeli barangan keperluan harian dengan mengutamakan produk yang mendapat pensijilan halal dan sebarang keraguan mengenai status atau logo halal pada produk atau premis, mereka boleh membuat semakan terus melalui portal halal JAKIM di laman sesawang www.halal.gov.my.

“Sekiranya terdapat sebarang penyelewengan status dan penyalahgunaan logo, aduan juga bolen dibuat kepada Seksyen Penguatkuasaan Halal JAIS di talian 03-5514 3726/3760 atau talian hotline 011-5582 0212. – Bernama


Tapak perkhemahan seluruh negara perlu proses pemutihan

KUALA LUMPUR, 27 Syaaban 1444H, Isnin – Kementerian Pembangunan Kerajaan Tempatan (KPKT) melihat terdapat keperluan untuk menjalankan proses pemutihan tapak perkhemahan di seluruh negara susulan insiden meragut nyawa yang berlaku di Batang Kali, Selangor akhir tahun lepas.

Timbalan menteri berkenaan, Akmal Nasrullah Mohd Nasir berkata, ia bagi memastikan tapak perkhemahan sedia ada memenuhi syarat pengoperasian seperti digariskan dalam Draf Garis Panduan Perancangan (GPP) Tapak Perkhemahan yang akan dimuktamadkan akhir bulan depan.

“Untuk maklumat, kerajaan Selangor sebenarnya telah laksana pemutihan tapak perkhemahan ini terhadap pengusaha yang beroperasi sebelum 15 Mac.

“Mereka yang dah beroperasi sekarang ini perlu daftar dengan pihak berkuasa tempatan untuk mendapatkan permit bangunan sementara untuk menjalankan operasi, tetapi kita perlu beri tempoh dan dalam kes di Selangor, mereka diberi ruang selama dua tahun untuk memenuhi syarat yang ditetapkan dalam garis panduan itu,” katanya pada sesi soal jawab di Dewan Rakyat hari ini.

Beliau menjawab soalan tambahan Gobind Singh Deo (PH-Damansara) mengenai tindakan kementerian terhadap pengusaha tapak perkhemahan sedia ada bagi memastikan mereka memenuhi garis panduan yang bakal dimuktamadkan kelak.

Justeru, Akmal Nasrullah berharap kerajaan negeri yang lain dapat menjalankan proses pemutihan yang sama bagi memastikan tapak perkhemahan yang disediakan selamat untuk digunakan.

Menjawab soalan asal Gobind berkenaan GPP Tapak Perkhemahan, Akmal Nasrullah berkata, ia memberikan fokus kepada aktiviti perkhemahan jenis asas iaitu perkhemahan menggunakan khemah yang didirikan di kawasan semula jadi dengan kemudahan asas minimum serta kelengkapan, peralatan dan makanan yang perlu dibawa sendiri peserta.

Beliau berkata, antara aspek penting berkaitan perancangan dan kawalan kesesuaian tapak perkemahan yang digariskan adalah keselamatan tapak dengan menentukan jarak sesuai dari kawasan larangan dan sensitif alam sekitar, keadaan topografi dan tahap kecerunan sesuai, serta struktur kekuatan tanah.

“Diharapkan dengan adanya garis panduan yang disediakan nanti, aspek berkaitan keselamatan, keselesaan dan pemuliharaan alam semula jadi akan dapat diberi perhatian dalam perancangan tapak-tapak perkhemahan supaya tragedi Batang Kali dapat dielakkan,” katanya.- Bernama


Letak TH di bawah BNM dibimbangi akan jadi kecuaian kerajaan

BANGI, 7 Zulhijjah 1442H, Sabtu – Keputusan untuk menyenaraikan Lembaga Tabung Haji (TH) sebagai institusi kewangan Islam di bawah Bank Negara Malaysia (BNM) mengikut Seksyen 223 Akta Perkhidmatan Kewangan Islam 2013 dibimbangi akan menjadi satu kecuaian pihak kerajaan.

Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim berkata, pihaknya tidak mahu melihat ia menjadi sebuah lagi kegagalan kerajaan dalam menjaga aset utama orang Islam, sekali gus mengkhianati objektif penubuhan TH dan hasrat semua orang Islam yang menyimpan di dalam TH.

“Sebuah kerajaan mesti melihat kesan jangka pendek dan jangka panjang yang boleh memberi kesan negatif kepada orang Islam. Sepatutnya kerajaan mesti menjadikan keutamaan dalam memastikan kelangsungan TH.

“Sebarang kelemahan yang berlaku pada TH dari pelbagai sudut perlu diatasi. Sekiranya perlu menukar individu terlibat kerana kelemahannya, maka gantikan dengan individu yang ada kepakaran.

“Tetapi bukan dengan menukar pihak yang mengawal selianya,” katanya ketika dihubungi Ismaweb.net, hari ini.

Beliau menegaskan, kerajaan mesti mengambil pertimbangan untung rugi orang Islam dalam menyelesaikan masalah TH.

“Perbincangan semua pihak dengan melibatkan pakar-pakar ekonomi yang berjiwa Islamik perlu dilibatkan. Objektif perbincangan tersebut mesti menghasilkan keuntungan kepada semua orang Islam yang menjadi penyimpan di TH.

“Kesilapan pihak kerajaan untuk menjaga aset utama orang Islam akan menyebabkan para penyimpan akan mengeluarkan simpanan mereka dan tidakkah ini juga memberi impak yang negatif kepada TH itu sendiri,” katanya.

Dalam pada itu, Ustaz Zamani berkata, BERJASA menyokong tiada lantikan politik dalam pengurusan tertinggi di TH.

Selain itu, katanya, pelantikan mestilah berasaskan kepakaran tahap tinggi individu itu.

Katanya lagi, menubuhkan badan khas bagi menyelidik punca masalah TH adalah antara pendekatan terbaik.

“Ini penting, hindarkan kebimbangan terbongkarnya salah laku individu sebelum ini demi menjaga kepentingan aset utama umat iaitu TH itu sendiri.

“TH mesti sentiasa mempertahankan objektif penubuhan TH itu sendiri. Rakyat menyimpan di TH adalah untuk menunaikan ibadah haji dan TH adalah sebuah institusi bagi merealisasikan hasrat tersebut,” katanya.

Terdahulu, Kementerian Kewangan mengumumkan TH akan dikawal selia oleh BNM.

Kementerian dalam kenyataan berkata, Jemaah Menteri bersetuju dengan penyenaraian TH sebagai institusi kewangan Islam di bawah Seksyen 223 Akta Perkhidmatan Kewangan Islam.


88 individu ditahan ingkar PKPP

KUALA LUMPUR, 9 Muharram 1442H, Jumaat – Seramai 88 individu ditahan semalam atas kesalahan ingkar arahan Perintah Kawalan Pergerakan Pemulihan (PKPP), kata Menteri Kanan (Kluster Keselamatan) Datuk Seri Ismail Sabri Yaakob.

Daripada jumlah itu, seramai 84 individu telah dikompaun manakala empat lagi direman, katanya.

“Antara kesalahan ingkar arahan PKPP yang termasuk gagal menyediakan peralatan atau catitan keluar masuk sebanyak 31 kes, tidak memakai pelitup muka (15 kes), dan private party (32 kes),” katanya dalam kenyataan berhubung perkembangan PKPP hari ini.

Dalam tempoh yang sama, beliau berkata,  sebanyak 64,658 pemeriksaan dilakukan semalam bagi memantau dan menguatkuasakan pematuhan prosedur operasi standard (SOP) PKPP.

Selain itu, polis juga telah mengadakan 434 pemeriksaan terhadap individu yang sedang menjalani kuarantin wajib 14 hari di kediaman masing-masing dan kesemua individu terbabit didapati mematuhi SOP yang ditetapkan.

Menurut Ismail Sabri, sejak 24 Julai hingga semalam, seramai 18,401 individu telah pulang ke tanah air melalui pintu masuk sempadan antarabangsa dan kesemua mereka telah ditempatkan di 68 hotel dan enam Institut Latihan Awam (ILA).

Daripada jumlah itu, seramai 7,965 individu sedang menjalani proses kuarantin wajib, 56 individu telah dihantar ke hospital untuk rawatan manakala seramai 10,380 individu telah didiscaj dan dibenarkan pulang, katanya.

Beliau berkata, sebanyak 62 sekatan jalan raya Operasi Benteng turut diadakan di seluruh negara semalam dan 25,503 kenderaan diperiksa bagi mengekang kemasukan pendatang tanpa izin terutamanya di lorong-lorong tikus.

Tiada tangkapan dilakukan, katanya. -Bernama


Jordan bimbang ‘kemungkinan terburuk’ dalam perang Gaza

AMMAN, 5 Rabiulakhir 1445H, Jumaat – Jordan bimbang kemungkinan terburuk akan berlaku dalam perang Israel-Hamas, tanpa tanda-tanda kejayaan dalam usaha meredakan ketegangan, kata Menteri Luar, Ayman Safadi pada Khamis.

Dalam kenyataan pada sidang akhbar dengan rakan sejawatannya dari Jerman, beliau berkata, perang itu akan mempunyai ‘kesan bencana’ dan menggesa ‘melindungi wilayah itu daripada bahaya pengembangannya’.

“Semua petunjuk bahawa yang paling teruk akan datang. Malapetaka itu akan membawa akibat yang menyakitkan dalam tempoh akan datang.

“Keputusan untuk menamatkan perang bukan pada kami, ia dengan Israel dan kita mesti mengerahkan segala usaha untuk menamatkannya,” katanya sambil menambah bahawa usaha diplomatik tidak membuahkan hasil dalam menamatkan konflik.

Kebimbangan perang yang semakin meluas turut membayangi pertemuan antara Raja Jordan, Raja Abdullah dan Presiden Mesir, Abdel Fattah el-Sisi pada Khamis di Kaherah.

Dalam satu kenyataan selepas pertemuan itu, kedua-dua pemimpin itu berkata, mereka menolak pemindahan penduduk Palestin secara paksa dan menegaskan Israel ‘mengenakan hukuman kolektif’ ke atas penduduk Gaza dengan mengebom orang awam selepas serangan Hamas.

Di Amman, Safadi berkata, kerajaan itu akan berdepan ‘dengan segala caranya’ berhubung pemindahan besar-besaran rakyat Palestin yang mengakibatkan perubahan besar di rantau itu.

“Kami tidak akan menerima penyelesaian sedemikian. Ini adalah garis merah dan akan menjadi pengisytiharan perang,” katanya.

Serangan Hamas pada 7 Oktober lalu, mendorong Israel mengebom Semenanjung Gaza dalam serangan yang mengorbankan ribuan orang dan menyebabkan lebih sejuta kehilangan tempat tinggal. – Agensi


Ahli arkeologi temui masjid purba berusia 1,200 tahun di Israel

RAMALLAH, 24 Zulkaedah 1443H, Jumaat – Ahli arkeologi menemui kawasan yang dipercayai menempatkan sebuah masjid purba berusia lebih 1,200 tahun di selatan negara haram Israel, baru-baru ini.

Masjid itu, yang terletak di padang pasir Negev, didirikan dalam bentuk empat segi yang dindingnya menghadap ke arah Makkah, dengan ceruk separuh bulatan di dinding itu menghala ke selatan.

Ia ditemui semasa kerja-kerja membersihkan kawasan bagi pembinaan kawasan kejiranan baharu di Negrev Bedouin, bandar Rahar.

Kerja-kerja penggalian berkenaan adalah sebahagian daripada projek yang dibiayai oleh kerajaan melalui pihak berkuasa Pembangunan dan Penempatan Negev Bedouin yang sedang menyiapkan kawasan kejiranan di bandar Bedouin.

“Uniknya masjid ini ialah penemuan beberapa seramik yang wujud pada abad ke-7 di tapak ini sekali gus menjadikan kawasan ini sebagai masjid terawal di dunia,” kata seorang pakar arkeologi, Dr Elena Kogan Zehavi yang terlibat dalam penemuan masjid berkenaan.

Tidak jauh dari masjid itu, sebuah bangunan estet mewah juga ditemui, dengan sisa-sisa pinggan mangkuk dan artifak kaca menunjukkan kekayaan penduduknya.

Tiga tahun lalu, pihak berkuasa menemui sebuah lagi masjid berdekatan dari era yang sama iaitu abad ketujuh hingga kelapan Masihi, menggelar dua tempat ibadat Islam itu ‘antara yang paling awal diketahui di seluruh dunia’. – Agensi


Kritik Rafizi, PKR persoal tahap pemikiran Puad

BANGI, 12 Zulkaedah 1444H, Khamis – Datuk Dr Mohd Puad Zarkashi tidak peka perkembangan ekonomi negara apabila mempersoalkan langkah di ambil kerajaan bagi mengatasi masalah ekonomi rakyat.

Menyelar Ahli Majlis Kerja Tertinggi (MKT) UMNO itu, Timbalan Ketua Penerangan PKR, Datuk R Ramanan menegaskan, pergerakan sektor ekonomi negara sudah pun kembali rancak ketika ini.

“Saya juga ingin mempersoal tahap pemikiran Puad apabila beliau bertanya mengenai ketiadaan dasar yang lebih baik berbanding Bantuan Rakyat 1 Malaysia (BR1M).

“Adakah beliau maksudkan BR1M adalah dasar terbaik yang pernah ada.

“Jika ini tahap pemikiran Puad, Saya ingin menyatakan BR1M bukan dasar terbaik kerana tidak dapat membantu meningkatkan taraf ekonomi rakyat,” katanya dalam kenyataan, hari ini.

Semalam, Puad secara terbuka menegur Menteri Ekonomi, Rafizi Ramli dengan menyatakan tidak nampak langkah signifikan dilakukan untuk ekonomi negara.

Ramanan yang juga Ahli Parlimen Sungai Buloh turut menasihat supaya Ahli Majlis Tertinggi UMNO itu tidak gopoh dalam membuat kenyataan sebaliknya selidik terlebih dahulu.

“Puad juga cuba melakukan provokasi dengan menyatakan “Rafizi turun, ringgit naik.”

“Saya yakin Mohd Puad tahu penyusutan nilai ringgit sejak Februari 2023 adalah rentetan daripada pelbagai krisis yang berlaku di Amerika Syarikat (AS) dan keadaan itu berada di luar kawalan kerajaan,” katanya.

Beliau berkata, sebagai salah seorang pemimpin parti politik dalam Kerajaan Perpaduan, beliau seharusnya membantu menerangkan kepada rakyat bukannya mencari populariti dengan cuba menimbulkan keraguan.

Katanya terdapat banyak lagi kaedah lain yang lebih baik untuk mencari populariti.


Kerusi Lenggeng milik PAN bukan BN

BANGI, 27 Zulhijjah 1444H, Ahad – Parti Amanah Negara (PAN) Negeri Sembilan kesal dengan pengumuman Datuk Seri Mohamad Hasan yang kononnya Perdana Menteri, Datuk Seri Anwar Ibrahim sudah membuat keputusan memberikan kerusi DUN Lenggeng kepada UMNO.

Pengerusinya, Datuk MK Ibrahim Abd Rahman menyifatkan kenyataan Timbalan Presiden UMNO itu sebagai satu provokasi sekali gus mengundang persepsi tidak baik terhadap Pakatan Harapan (PH) dan Barisan Nasional (BN).

Katanya, PH dan BN sudah bersetuju yang prinsip pembahagian kerusi dibuat secara status quo malah jika ada perubahan sekali pun ia perlu diputuskan dalam Majlis Pimpinan Sekretariat Kerajaan Perpaduan dan kemudian akan dimaklumkan kepada ketua setiap parti.

“Maknanya ketika ini kita kekal dengan pendirian yang mana PAN akan bertanding di tiga DUN termasuk di Lenggeng kerana secara prinsipnya semua parti sudah bersetuju pembahagian kerusi secara quo.

“Saya juga sudah merujuk dengan Presiden PAN, Datuk Seri Mohamad Sabu dan beliau turut mengesahkan PAN Negeri Sembilan akan bertanding di tiga DUN. Selain Lenggeng, PAN akan bertanding di Paroi dan Klawang,” katanya seperti dipetik media tempatan.

Sebelum ini, Mohamad berkata, BN Negeri Sembilan akan bertanding di 17 kerusi DUN termasuk satu kerusi tambahan di Lenggeng.

Katanya, 16 kerusi berkenaan adalah kerusi yang dimenangi BN pada Pilihan Raya Umum ke-14 yang lalu manakala PH 19 kerusi.

“Di atas kertas BN bertanding 16 kerusi DUN, tetapi telah dipersetujui Pengerusi Majlis Presiden Kerajaan Perpaduan – Anwar – (yang) telah membuat keputusan kerusi DUN Lenggeng diberikan kepada BN.

“Tiada dakwa lagi, itu sebabnya saya katakan bahawa keputusan Majlis Presiden itu muktamad.

“Siapa nak cakap apa, cakaplah melainkan jika ada orang cuba menelan semula dia punya janji,” katanya.


Rakyat perlu bersatu perangi peningkatan mendadak COVID-19

KUALA LUMPUR, 20 Safar 1442H, Khamis – Rakyat Malaysia perlu bersatu untuk memerangi penularan wabak COVID-19 yang meningkat ketika ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata orang ramai memainkan peranan penting dengan mematuhi sepenuhnya prosedur operasi standard (SOP), tanpa mengira kedudukan dan status mereka.

“Kami tidak boleh membendung atau mengurangkan penularan tanpa sokongan orang ramai. Apa yang kami harapkan adalah orang ramai duduk di rumah dan jika tidak, sila patuhi SOP ditetapkan.

“Pakai pelitup muka, jaga penjarakan fizikal dan selalu basuh tangan. Kegagalan mengamalkan SOP membantu peningkatan risiko jangkitan,” katanya di laman Facebooknya, semalam.

Sejak 1 Okt hingga semalam, Malaysia merekodkan peningkatan kes baharu COVID-19 mencecah tiga angka yang agak membimbangkan dan bilangan tertinggi pada Selasa dengan 691 kes.

Dr Noor Hisham dalam memberi semangat kepada petugas barisan hadapan, turut mengingatkan bahawa mereka adalah pelindung kepada kesihatan dan keselamatan rakyat serta pertahanan terakhir negara.

“Kami perlu terus bersemangat dan kuat. Kita mempunyai peluang untuk melakukannya dan meratakan lekuk sekali lagi. Lakukannya atau tidak.

“Peringatan juga kepada petugas barisan hadapan agar mengikuti dan mematuhi garis panduan pengurusan kes dan SOP ketika di lapangan untuk melindungi diri daripada jangkitan. Kesihatan menyatukan kita semua untuk bersama melawan musuh iaitu COVID-19. Insya-Allah,” katanya.

Beliau turut mengiktiraf usaha dan kerja keras barisan hadapan yang bekerja keras tanpa henti sepanjang 10 bulan untuk memerangi musuh yang tidak nampak.

Dr Noor Hisham juga menyedari bahawa ramai petugas barisan hadapan yang keletihan dan kecewa dengan kemunculan banyak kluster baharu, bagaimanapun petugas barisan hadapan adalah manusia biasa juga, katanya. – Bernama


Myanmar batal sekatan pada pilihan raya

YANGON, 8 Rabiulawal 1442H, Isnin – Kementerian Kesihatan dan Sukan Myanmar membatalkan sekatan terhadap perhimpunan besar-besaran dan perintah duduk di rumah sempena pilihan raya umum akan datang, lapor agensi berita Xinhua.

Menurut pengumuman pada Ahad itu, kementerian akan membenarkan perhimpunan 30 orang atau lebih di tempat mengundi pada hari pilihan raya.

Perhimpunan 30 orang atau lebih sebelum ini dilarang di negara ini sejak 12 Ogos untuk mengawal penularan COVID-19.

Sementara itu, kementerian juga mengumumkan penduduk di bandar yang dikenakan arahan duduk di rumah akan dibenarkan pergi ke tempat mengundi masing-masing pada hari pilihan raya.

Setakat ini, perintah duduk di rumah dilaksanakan di semua bandar di wilayah Rakhine dan Yangon, kecuali di Cocokyun, 13 bandar di Mandalay, Bago, wilayah Ayeyarwaddy dan negeri Mon dan Kachin.

Pengecualian kepada pengundi bagi memastikan pilihan raya umum dapat dilaksanakan dengan lancar, kata pengumuman itu.

Pilihan raya umum Myanmar 2020 akan diadakan pada 8 November dan penggal lima tahun pemerintahan Liga Nasional Demokrasi (NLD) akan berakhir pada Mac 2021.

Myanmar melaporkan 44,774 kes COVID-19 dengan 1,095 kematian pada Ahad, menurut angka terbaharu dikeluarkan Kementerian Kesihatan dan Sukan. – Bernama


Negara Islam bertanggungjawab kutuk serangan ganas di Gaza: Turki

ANKARA, 1 Syawal 1442H, Khamis – Negara-negara Islam mesti menunjukkan sikap bersatu dan pendirian jelas mengenai tindakan kejam negara haram Israel terhadap umat Islam di Palestin.

Naib Presiden Turki, Fuat Oktay berkata, umat Islam mempunyai tanggungjawab untuk bertindak mengutuk keganasan yang berlaku.

“Apa yang kami mahukan adalah langkah-langkah aktif diambil.

“Ada keputusan diambil berulang kali di Pertubuhan Bangsa-Bangsa Bersatu (PBB), ada kecaman.

“Tetapi malangnya tidak ada hasil yang diperoleh, kerana pendirian yang jelas tidak ditampilkan,” kata Oktay kepada wartawan selepas solat subuh menjelang akhir bulan puasa umat Islam di bulan Ramadan.

Dalam beberapa hari, Israel melancarkan serangan udara ke atas gerakan Islam di Semenanjung Gaza.

Menurut Kementerian Kesihatan, sekurang-kurangnya 67 orang terkorban di Gaza sejak serangan pada hari Isnin.

Pegawai perubatan berkata, seramai tujuh orang terbunuh di Israel.

Dengan konflik yang mula menyerupai perang Gaza pada tahun 2014, kuasa dunia telah menuntut pengurangan dan Amerika Syarikat (AS) mengatakan pihaknya merancang mengirim utusan untuk perbincangan dengan Israel dan Palestin.

Presiden Turki, Recep Tayyip Erdogan berulang kali mengecam penjajahan Israel di Tebing Barat dan perlakuannya terhadap rakyat Palestin.

Sabtu lalu, beliau menegaskan, Israel adalah negara pengganas selepas polis melepaskan peluru getah dan bom tangan ke arah jemaah Palestin di Masjid Al-Aqsa Baitulmaqdis. – Agensi


Kes buli: Nasib 10 pelajar kini di tangan pendakwa raya

KUALA KANGSAR, 3 Jamadilakhir 1443H, Khamis – Polis telah melengkapkan kertas siasatan berhubung satu kes buli membabitkan 10 orang pelajar di Maktab Rendah Sains Mara (MRSM) Sultan Azlan Shah, Kuala Kangsar bulan lepas.

Ketua Polis Daerah Kuala Kangsar ACP Omar Bakhtiar Yaakob berkata kertas siasatan kes itu telah dilengkapkan pada 17 Disember, dan diserahkan kepada pejabat pendakwa raya negeri Perak untuk tindakan seterusnya dua hari lepas.

“Kes membabitkan 10 pelajar MRSM Kuala Kangsar ini telah selesai disiasat di bawah Seksyen 323 Kanun Keseksaan, jadi sekarang ia di bawah (tindakan lanjut) pihak pendakwa raya,” katanya selepas menghadiri perhimpunan bulanan bersama warga Ibu Pejabat Polis Daerah hari ini.

Beberapa media sebelum ini melaporkan polis telah mengambil keterangan sembilan pelajar berusia 13 tahun dan seorang 15 tahun yang dipercayai terlibat dalam satu kes buli, susulan penularan video berdurasi 10 saat di media sosial yang memaparkan seorang pelajar dikepung rakan-rakannya di dalam bilik asrama dengan mangsa ditumbuk di bahagian perut. – Bernama


Waspada sindiket ‘scammer’: Khutbah

BANGI, 12 Safar 1444H, Jumaat – Khutbah Jumaat hari ini mengingatkan umat Islam supaya sentiasa berwaspada dengan sindiket penipuan melalui siber atau scammer.

Khutbah Jabatan Agama Islam Selangor (JAIS) itu berkata, sehingga Julai tahun ini, sebanyak 13,137 kes penipuan dalam talian dilaporkan dengan jumlah kerugian melebihi RM427 juta.

Katanya, modus operandi penjenayah ‘scammer’ sentiasa berubah dan wujud dalam pelbagai bentuk penipuan seperti penyamaran sebagai ahli keluarga atau pihak berkuasa dan penipuan memenangi peraduan serta cabutan bertuah.

“Antara punca yang menyebabkan mangsa mudah terpedaya ialah kebiasaannya penjenayah-penjenayah ini dapat menyebut identiti mangsa dengan tepat.

“Selain itu, mangsa juga diugut akan ditangkap, dituduh, direman dan dikenakan tindakan di bawah Akta Pengubahan Wang Haram (AMLA) yang menjadikan mangsa berasa takut sehingga sanggup mengikut arahan yang diberikan penjenayah,” kata khutbah.

Oleh itu, khatib mengingatkan umat Islam sekiranya berdepan situasi demikian supaya tidak panik dan teragak-agak untuk menamatkan panggilan berkenaan.

“Kita mesti mengambil tahu bahawa apa-apa urusan lebih-lebih lagi yang melibatkan urusan rasmi kerajaan seperti urusan mahkamah, ianya sama sekali tidak akan dilakukan secara dalam talian sahaja sebaliknya perlu dijalankan secara bersemuka apatah lagi jika melibatkan urusan seperti pembekuan aset.

“Rujuklah agensi atau pihak berkaitan secara terus sebelum melakukan apa-apa tindakan,” katanya.

Pada masa sama, khatib turut mengingatkan umat Islam supaya tidak sekali-kali terbabit dengan aktiviti jenayah itu termasuklah bersubahat, rela dipergunakan atau membiarkan akaun bank digunakan orang lain secara sukarela bagi mendapatkan habuan, mahupun dengan cara penipuan untuk transaksi kewangan tidak sah.

“Kebanyakan mereka yang sanggup terlibat dengan akaun keldai atau akaun tumpang ini ialah golongan yang terdesak atau mengejar pendapatan lebih dan mempunyai tahap celik kewangan yang rendah.

“Antara golongan yang sering menjadi mangsa adalah suri rumah, penganggur, pelajar dan warga emas,” katanya.


PEMBELA ikrar berjuang isu kedaulatan negara

BANGI, 28 Zulkaedah 1441H, Isnin – Pertubuhan-Pertubuhan Pembela Islam (PEMBELA) berikrar akan terus bersama rakyat dalam memperjuangkan isu kedaulatan negara bagi memastikan keselamatan serta kedaulatan negara terus terjamin.

Pengerusinya, Haji Aminuddin Yahaya berkata, selaku NGO-NGO Islam, pihaknya akan terus bekerjasama dengan Kementerian Dalam Negeri (KDN) dan sebagai rakan strategik dalam isu-isu yang membabitkan kedaulatan negara.

“Baru-baru ini, saya dan rakan-rakan telah berjumpa dengan Menteri Dalam Negeri, Datuk Seri Hamzah Zainuddin dengan membawa isu-isu yang menggusarkan rakyat, termasuk isu Mykad palsu dan warga asing.

“Alhamdulillah, hari ini Menteri Dalam Negeri sendiri mengeluarkan kenyataan bahawa warga asing yang memiliki Mykad palsu akan dikenakan tindakan mengikut Akta Kesalahan Keselamatan (Langkah-langkah Khas) 2012 (SOSMA).

“Tahniah dan syabas juga kepada rakyat sekalian kerana turut sama-sama mencetuskan gelombang kesedaran mengenai isu-isu sebegini,” katanya dalam satu kenyataan.

Media melaporkan bahawa warga asing yang ditahan memiliki dokumen pengenalan diri, MyKad palsu, akan dikenakan tindakan mengikut SOSMA.

Tindakan itu diambil selepas kerajaan memastikan Akta Imigresen, turut dimasukkan di bawah jadual SOSMA.

Menteri Dalam Negeri, Datuk Seri Hamzah Zainudin berkata, tindakan itu boleh dilakukan dengan menggunakan Jadual Pertama dalam SOSMA yang memberi kuasa kepada menteri.

Katanya, apabila Akta Imigresen itu dimasukkan dalam SOSMA kelak, tindakan mengikut peruntukan undang-undang itu boleh dikenakan terhadap mana-mana migran yang memiliki dokumen pengenalan diri Malaysia yang palsu.

Ketika ini, mana-mana warga asing yang ditangkap memiliki MyKad hanya dikenakan tindakan pengusiran.


Dong Zong lulus 7 resolusi, tuntut kaligrafi lain diajar selari Jawi

KAJANG, 5 Zulhijjah 1441H, Ahad – Sebanyak tujuh resolusi telah diluluskan dalam Mesyuarat Agung Dong Zong bagi tahun 2020, hari ini, antaranya menuntut pengenalan tulisan Jawi di sekolah dilaksana seiring dengan pengenalan seni kaligrafi kaum lain.

Menurut laporan mesyuarat agung tersebut, Kementerian Pendidikan Malaysia (KPM) digesa, untuk merujuk kepada kandungan buku teks Bahasa Melayu tahun 5 Sekolah Jenis Kebangsaan Cina (SJKC) yang telah digunakan semenjak 2015 hingga kini.

Katanya, buku itu tidak mengandungi Dokumen Standard Kurikulum dan Pentaksiran (DSKP) dalam memperkenalkan seni kaligrafi dari pelbagai kaum, seperti tulisan Jawi, kaligrafi Cina dan Tamil, yang mana lebih sesuai dengan keadaan negara yang terdiri dari masyarakat pelbagai kaum.

Akhbar berbahasa Cina, Oriental Daily melaporkan, enam lagi resolusi lain yang telah diluluskan adalah mengenai semakan semula Akta Pendidikan 1996, menubuhkan jawatankuasa pemantau pendidikan, penyaluran peruntukan secara adil kepada semua jenis aliran pendidikan.

Dong Zong turut mendesak, kerajaan menyegerakan pengiktirafan sijil UEC, mengembalikan status perundangan Sekolah Menengah Jenis Kebangsaan (SMJK) serta pengecualian cukai tambahan ke atas pertubuhan tidak berasaskan keuntungan dan institusi pendidikan persendirian.

Menurut mesyuarat agung itu, dasar pendidikan yang berat sebelah telah lama wujud di negara ini dan terdapat halangan dalam perpaduan kaum.

“Oleh itu, KPM patut menyemak semula Akta Pendidikan 1996 bagi mengiktiraf status perundangan sistem pendidikan semua jenis aliran sebagai jaminan keadilan dalam pendidikan dan hak pendidikan vernakular.

“Mesyuarat agung berpendapat, kerajaan patut menubuhkan jawatankuasa pemantau pendidikan, untuk memantau pelaksanaan berkaitan penguatkuasaan awam, meningkatkan keberkesanan dalam pentadbiran dan mencegah penyalahgunaan kuasa,” katanya.

Selain itu, Dong Zong turut menuntut supaya majlis jawatankuasa itu mempunyai taraf undang-undang, selain perlu menyerahkan laporan tahunan kepada Parlimen untuk menjamin kebebasannya.

Pada masa sama, pertubuhan itu juga menggesa, kerajaan menyalurkan peruntukan secara adil kepada semua jenis aliran pendidikan.

Bahkan, menggesa kerajaan membina sekolah pelbagai aliran mengikut permintaan komuniti setempat dan mengamalkan prinsip keadilan dalam pendidikan.

“Walaupun sekolah pelbagai aliran telah melahirkan ramai golongan profesional dalam pelbagai bidang, tetapi ia tidak mendapat peruntukan pendidikan yang adil dan keadaan ini telah lama berlaku.

“Jumlah peruntukan yang tidak munasabah akan menjejaskan kualtiti pendidikan, tidak memberi manfaat kepada negara dan tidak juga meningkatkan mutu pelajar mengikut standard antarabangsa,” katanya.

Bukan itu sahaja, Dong Zong dalam resolusinya turut menggesa kerajaan mempercepatkan pengiktirafan penuh sijil sekolah menengah persendirian Cina (SMPC) UEC, agar ia boleh digunakan sebagai kelayakan untuk memasuki Institusi Pengajian Tinggi Awam dan Jabatan Perkhidmatan Awam.

Ini kerana, katanya, sukatan pelajaran bersepadu SMPC mengandungi mata pelajaran Sejarah dan mematuhi garis panduan standard yang dikehendaki KPM, selain menjadikan buku-buku mata pelajaran standard KPM sebagai rujukan termasuklah mewajibkan bahasa Melayu sebagai mata pelajaran wajib.

“Merujuk kepada janji pilihan raya umum 2018, semua parti politik dari pihak kerajaan dan pembangkang telah bersetuju untuk mengiktiraf UEC sehingga dijadikan salah satu manifesto pilihan raya ketika berkempen, jadi ia patut ditunaikan segera,” kata pertubuhan itu.

Tidak cukup dengan itu, Dong Zong dalam resolusi mesyuarat agungnya juga meminta kerajaan agar memberi pengecualian cukai tambahan kepada pertubuhan tidak berasaskan keuntungan dan institusi pengajian persendirian.


MCA ibarat diberi betis nak paha desak bina lebih banyak sekolah Cina

Oleh Siti Hafidah Abd Ghaffar

BANGI, 4 Rejab 1442H, Selasa – Parti berasaskan perkauman MCA ibarat diberi betis nak paha selepas mendesak kerajaan untuk bersetuju membina lebih banyak sekolah Cina di kawasan perumahan baharu.

Sebelum ini, Setiausaha MCA Bahagian Rasah, Ng Kian Nam memuji Timbalan Menteri Pendidikan, Datuk Dr Mah Hang Soon atas peruntukan bagi penyelenggaraan dan pembaikan 16 Sekolah Menengah Cina, yang tepat pada masanya sebelum Tahun Baru Cina.

Susulan itu, Ng turut menggesa kerajaan untuk bersetuju membina lebih banyak sekolah Cina di kawasan perumahan baru.

Pengerusi Lembaga Pengelola Dewan Bahasa dan Pustaka (DBP), Prof Datuk Dr Awang Sariyan berkata, gesaan pemimpin MCA itu ibarat diberi betis nak paha.

“Demikian peribahasa yang tepat dengan gesaan Ng Kian Nam agar kerajaan membina lebih banyak sekolah Cina, setelah Kementerian Pendidikan memberikan peruntukan untuk penyelenggaraan.

“Ng Kian Nam perlu menjelaskan di bawah peruntukan manakah dasar negara – sama ada Perlembagaan mahupun Akta Pendidikan – kerajaan bertanggungjawab membina sekolah Cina dan menyediakan peruntukan khas, selain hanya ihsan kerajaan yang sebahagiannya atas pertimbangan politik,” katanya, ketika dihubungi Ismaweb.net hari ini.

Dalam pada itu, beliau dengan nada sinis berkata, MCA sebagai parti yang sejumlah ahlinya merupakan jutawan patut berusaha mengeluarkan peruntukan penyelenggaraan untuk sekolah Cina.

“Demikian juga jika MCA hendak mendirikan lebih banyak sekolah Cina, alangkah lebih munasabah parti itu yang mengusahakannya daripada menggesa atau mendesak kerajaan yang sebenarnya tidak ada kewajiban memenuhi tuntutan itu,” katanya.

Terdahulu, Timbalan Menteri Pendidikan, Datuk Dr Mah Hang Soon mengagihkan RM100,000 kepada setiap 16 buah sekolah menengah itu menjadikan ia berjumlah RM1.6 juta.

Peruntukan berkenaan adalah sebahagian daripada RM800 juta yang diperuntukkan untuk penyelenggaraan institusi yang berada di bawah Kementerian Pendidikan Malaysia (KPM) seperti yang diperuntukkan dalam Belanjawan 2021.

Ng memuji Mah kerana menunaikan janjinya untuk memberikan peruntukan kewangan kepada sekolah-sekolah berkenaan, sambil menambah bahawa Mah juga berjanji akan terus membantu sekolah menyelesaikan masalah lain seperti isu kekurangan guru.


A New Year’s Wish : My Mother’s Freedom

By : Jevlan Shirmemmet

Can you be sent to prison for visiting your son abroad? If you are a Uyghur in China, the answer is yes.

I am Uyghur. I was born and grew up in Suydung town, Qorghas county, in the Ili Kazakh prefecture of the Xinjiang Uyghur Autonomous Region.

I came to Turkey to study in 2011. I then began studying law at Istanbul Ticaret University in 2012, before graduating in June 2018. Since 2016, because of the Chinese Communist Party’s policies, I have never returned to my homeland. I now live and work in Istanbul.

My mother’s name is Süriye Tursun. She is 56 years old, a civil servant, accountant, and employee of the management office at a trade bureau in Qorghas county. But right now, she is being detained in a Chinese concentration camp, after she came to visit me at my school in Turkey. I have not heard from her since January 2018.

Soon after that, my family members deleted me from their WeChat. I haven’t dared to try to contact them in case I put them in danger. Eventually, I learned that all of my family had been taken to the camps simply because I was studying in Turkey, and because my mother had come to visit me. In December 2019, my father Shirmehmet Xudayar and my brother Irfan Shirmehmet were both released. But my mother was sentenced to five years in jail.

I want to ask the Chinese authorities, if visiting Turkey is considered a crime, why doesn’t China persecute the millions of Han people who visit Turkey on a daily basis? Isn’t China’s constitution meant to guarantee “equality among all ethnic groups”? Why do only Turkic Muslims face such cruel treatment?

I contacted the Chinese consulate in Istanbul, but they didn’t respond. When I wrote to China’s Ministry of Foreign Affairs, I only got silence. I do not know if the Chinese government’s silence is because they are afraid to admit their crime, or because they are convinced that I cannot do anything.

After two months, I was eventually contacted by a diplomat from the Chinese consulate. He called me to threaten me. He told me that my father and brother refused to talk to me, as they believed that I had been in contact with an anti-China organisation in Egypt. They told me that if I tell them which organisation I have been in contact with, they will help me contact my mother and family. But I have never even been to Egypt.

The Chinese government is lying to me.

In June 2020, the Chinese authorities even forced my father to call me, to tell me to be quiet. But I won’t be quiet, not until my mother is free, and not until I can have normal contact with my family. I beg every country in the world, the UN, and every international human rights organisation to help me save my mother.

Written by:

Jevlan Shirmemmet is a Uyghur law graduate living in Turkey. Shortly after his mother visited him in Turkey, she disappeared into a Chinese concentration camp. The rest of his family was also detained. Now Jevlan is appealing for their release.


Pemimpin Pemuda DAP dihadapkan ke mahkamah atas tuduhan menghina

BUKIT MERTAJAM, 13 Zulkaedah 1443H, Isnin – Seorang pemimpin Pemuda DAP Bukit Mertajam mengaku tidak bersalah di Mahkamah Majistret di sini hari ini atas pertuduhan menggunakan perkataan yang menghina.

Lim Zheng Han, 25, didakwa melakukan kesalahan itu dengan tujuan membangkitkan kemarahan untuk mengganggu keamanan mengikut Seksyen 14 Akta Kesalahan Kecil 1955 yang membawa hukuman denda maksimum RM100 jika sabit kesalahan.

Dia dituduh melakukan perbuatan itu di luar Medan Selera Insa Dunia pada 2 petang, 25 Mac lepas.

Kes dikendalikan Timbalan Pendakwa Raya Afifah Mohd Shokri manakala Lim diwakili peguam RSN Rayer.

Pendaftar Mahkamah Majistret Hasliza Razak membenarkan Lim diikat jamin RM500 dan menetapkan 1 Julai untuk sebutan semula kes.

Media sebelum ini melaporkan Lim mengetuai protes kecil di luar medan selera berkenaan untuk mengecam lawatan bekas Perdana Menteri, Datuk Seri Najib Tun Razak ke Pulau Pinang pada 25 Mac lepas. – Bernama


UK putus tidak vaksin kanak-kanak, individu bawah 18 tahun

LONDON, 10 Zulhijjah 1442H, Selasa – Kerajaan Britain memutuskan untuk tidak memvaksinasi kebanyakan kanak-kanak dan remaja di negara itu sehingga lebih banyak data mengenai vaksin COVID-19 dikeluarkan.

Keputusan untuk menangguh pemberian vaksin COVID-19 kepada kebanyakan individu di bawah usia 18 tahun dibuat berdasarkan cadangan panel penasihat pakar.

Jawatankuasa Bersama Vaksinasi dan Imunisasi (JCVI) memaklumkan bahawa manfaat kesihatan vaksinasi sejagat tidak berisiko kepada kebanyakan golongan muda, yang biasanya hanya mengalami gejala ringan.

“Nasihat hari ini tidak mengesyorkan pemberian vaksin di bawah usia 18 tahun tanpa ada isu keadaan kesihatan ketika ini.

“Tetapi JCVI akan terus mengkaji data baru, dan mempertimbangkan apakah akan mengesyorkan vaksinasi di bawah usia 18 tahun tanpa ada isu kesihatan pada masa akan datang,” kata Setiausaha Kesihatan, Sajid Javid.

Langkah itu meletakkan United Kingdom (UK) berbeza dengan Perancis dan beberapa negara Eropah lain, yang telah memutuskan untuk memvaksinasi individu seawal usia 12 tahun.

Kanak-kanak dan remaja yang layak divaksin di UK akan menerima Pfizer-BioNTech, satu-satunya negara yang benarkan kegunaannya pada kumpulan usia itu. – Agensi


Kartel daging: Dokumen syarikat import bahan sejuk beku sejak 2015 dirampas

KUALA LUMPUR, 20 Jamadilawal 1442H, Isnin – Dokumen-dokumen sebuah syarikat pengimport bahan mentah sejuk beku sejak tahun 2015, yang dipercayai terbabit isu kartel daging dirampas dua minggu lepas, kata Timbalan Ketua Pesuruhjaya (Operasi) Suruhanjaya Pencegahan Rasuah Malaysia (SPRM) Datuk Seri Ahmad Khusairi Yahaya.

Beliau berkata SPRM akan mengkaji semua dokumen dan akaun-akaun syarikat yang terlibat, dalam mengesan keseluruhan dalang, termasuk anggota penguatkuasa terlibat melindungi kegiatan ini.

“Siasatan kes ini dibuat di bawah Seksyen 18 dan Seksyen 17 (a) Akta SPRM,” katanya kepada Bernama hari ini.

Sementara itu, diminta mengulas mengenai penahanan dua pengarah sebuah syarikat dan dua pekerja syarikat, masing-masing disyaki menyeludup bahan mentah sejuk beku, Ahmad Khusairi berkata ia dimport masuk secara haram daripada beberapa negara, yang tidak mendapat kelulusan pihak berkuasa.

“Tumpuan siasatan SPRM ialah terhadap dua aspek iaitu, pertama berhubung kesalahan mengemukakan pengiystiharan palsu dalam borang Kastam 1 oleh syarikat pengimport dan ejen yang mengendalikan kemasukan bahan mentah sejuk beku ini.

“Aspek kedua ialah meneliti dan mengkaji sebarang bentuk pembayaran rasuah, melalui akaun-akaun syarikat yang terlibat,” katanya.

Beliau berkata dalam setiap penyiasatan SPRM, elemen kerahsiaan dan kejutan amat penting sekiranya sesuatu kes mendapat pendedahan luas di media massa.

“Ia seolah-olah memberi peluang kepada mereka (perasuah dan pemberi) melupuskan semua bukti serta keterangan yang ada.

“Tindakan berdiam diri bukan bermaksud agensi-agensi yang terlibat dalam penyiasatan kes ini tidak mengambil tindakan, sebaliknya pengumpulan bukti dan keterangan memerlukan masa dan penganalisaan yang teliti,” katanya.

Ahmad Khusairi berkata jika SPRM terlalu membincangkan isu ini dalam media, maka ia akan merumitkan penyiasatan dan memberikan persepsi negatif masyarakat.

Beliau berkata kesemua suspek yang ditahan semalam oleh SPRM Johor telah dihadapkan ke Mahkamah Majistret Johor Bahru pada pagi tadi, untuk proses reman di bawah Seksyen 117 Kanun Acara Jenayah.

Hari ini, Bernama melaporkan SPRM Johor menahan empat individu iaitu pengarah dan pekerja syarikat pengimport daging sejuk beku, kerana disyaki terlibat dengan kegiatan rasuah berhubung isu kegiatan penyeludupan bahan mentah itu dari negara yang dilarang dibawa masuk ke Malaysia.

Kesemua mereka berusia 39 hingga 50 tahun itu, ditahan di pejabat SPRM Johor bagi membantu siasatan. – Bernama


Sheikh Yusuf al-Qaradawi mursyid kepada umat kurun ke-20

BUMI dunia berduka dengan pemergian susuk tubuh seorang mujtahid ummah, yang dengan ilmu dan panduannya, para duat, mujahidin, murabitin, ulama serta keseluruhan umat Islam mendapat panduan dan inspirasi dalam menempuh kehidupan beragama dalam hidup penuh kompleks pada akhir zaman ini.

Cukup banyak karya penulisannya merungkai permasalahan fiqh dan tadayyun agar disesuaikan dengan permasalahan semasa dengan roh syariah dijadikan sebagai kiblat dalam setiap ijtihad dan fatwa yang beliau keluarkan.

Sumbangannya dalam dunia Islam tidak dapat disangkal, beliau tidak pernah mendiamkan isu Al-Aqsa, contoh isu boikot yang difatwakan beliau pada awal 2000, bahkan antara ulama yang sentiasa menjuarai isu ini, sejurus meletakkan beliau antara barisan hadapan dalam saf mujahidin dalam mempertahankan Al-Aqsa.

Penggabungan antara ilmu dan jihad wajar dijadikan inspirasi semua penuntut ilmu agama hari ini, agar perjalanan ilmu mereka, benar-benar selari dengan usaha pembinaan ummah fadhilah yang perlu dibangunkan.

Moga Allah merahmatimu, dan menggolongkanmu dalam kalangan para anbiya’, syuhada’ dan solihin.

Ustaz Ahmad Syamil Mohd Esa
Pengarah Sekretariat Majlis Ulama ISMA (MUIS)


AS lulus pil antivirus Pfizer perangi Omicron

WASHINGTON, 18 Jamadilawal 1433H, Khamis – Amerika Syarikat (AS) pada hari Rabu meluluskan pil antivirus COVID-19 Pfizer Inc untuk individu berisiko berumur 12 tahun ke atas, menjadikannya rawatan pertama di rumah untuk coronavirus dan alat yang berpotensi penting dalam memerangi varian Omicron yang merebak dengan pantas.

Data daripada percubaan klinikal Pfizer menunjukkan pil antivirusnya, Paxlovid adalah 90 peratus berkesan dalam mencegah kemasukan ke hospital termasuk mengurangkan kematian pesakit berisiko tinggi.

“Kelulusan ini membolehkan alat baharu untuk memerangi COVID-19 wujud dalam waktu yang genting selepas varian baharu muncul.

“… dan ia bakal menjadikan rawatan antivirus lebih mudah diakses oleh pesakit yang berisiko tinggi,” kata Pengarah Pusat Penilaian dan Penyelidikan Dadah Pentadbiran Makanan dan Dadah AS, Patrizia Cavazzoni dalam satu kenyataan.

Pfizer berkata, ia bersedia untuk memulakan penghantaran segera di AS bagi rawatan itu – yang dua pil ubatnya termasuk ubat baharu dan antivirus kedua lebih lama dipanggil ritonavir – dan meningkatkan unjuran pengeluaran 2022 kepada 120 juta daripada 80 juta.

Keputusan agensi itu dibuat ketika negara memerangi lonjakan kes COVID-19 yang didorong oleh varian Omicron.

AS setakat ini membelanjakan AS$5.3 bilion (RM22.33 bilion) bagi proses perolehan 10 juta rawatan lengkap menggunakan pil Paxlovid, dengan penghantaran pertama merangkumi 265,000 bakal dilaksanakan pada Januari ini.

Ubat itu boleh didapati dengan preskripsi sahaja dan harus dimulakan secepat mungkin selepas diagnosis COVID-19 dan dalam tempoh lima hari dari permulaan simptom, kata agensi itu.

Pil itu perlu diambil setiap 12 jam selama lima hari bermula sejurus selepas permulaan simptom.

Ubat kedua, ritonavir, diketahui mempunyai interaksi dengan beberapa ubat preskripsi lain.

Pfizer telah berkata bahawa ia harus diurus dan mencadangkan kebanyakan pesakit akan dapat menurunkan dos ubat-ubatan mereka yang lain semasa dirawat untuk COVID-19.

Pfizer berkata, ia merancang untuk memfailkan permohonan ubat baharu dengan FDA pada 2022 untuk kemungkinan kelulusan kawal selia penuh. – Agensi


Anwar tak kisah COVID-19, lebih pentingkan jawatan PM

BANGI, 7 Safar 1442H, Jumaat – Pengumuman Presiden PKR, Datuk Seri Anwar Ibrahim tidak lebih sekadar publisiti murahan daripada seorang ahli politik terdesak yang sudah tamat tempoh sahnya atau ‘expired’.

Pemerhati politik, Ir Lukman Al Hakim berkata, rakyat masih belum lupa pengumumannya pada tahun 2008 dan awal 2020 bahawa beliau mempunyai majoriti untuk membentuk kerajaan dan menjadi Perdana Menteri.

Malah, Anwar juga terkenal dengan muslihat licik dalam politik seperti Langkah Kajang, Langkah Port Dickson dan beberapa kontroversi lain yang sememangnya sukar dipercayai, kata Lukman.

“Beliau amat berkepentingan dan mempunyai agenda peribadi yang merbahaya kepada kedaulatan negara.

“Apatah lagi apabila beliau sering dikaitkan dengan hubungan akrabnya dengan Amerika Syarikat dan sekutu kuasa dunia itu,” katanya dalam satu kenyataan, hari ini.

Lukman berkata, sifat itu juga mengundang ketidakselesaan ramai terutama rakyat, kerana negara sedang berperang dengan gelombang kedua COVID-19.

“Bukankah fokus seluruh jentera dan pemimpin negara tidak kira kerajaan dan pembangkang adalah untuk mengurus pendemik ini?

“Namun nampaknya, semua ini tidak penting bagi Anwar Ibrahim dan rakan-rakan seperjuangannya. Yang penting dia inginkan kuasa sebagai Perdana Menteri,” katanya.

Mengulas lanjut, Lukman berkata, setelah dipecat oleh Tun Dr Mahathir Mohamad pada tahun 1998, meringkuk di dalam penjara bertahun-tahun, dinafikan jawatan dalam kerajaan ketika Pakatan Harapan (PH) menang Pilihan Raya Umum ke-14 (PRU14) pada tahun 2018 serta sekali lagi dinafikan peluang sebagai Perdana Menteri setelah Dr Mahathir meletak jawatan pada Mac 2020.

Dakwanya, ternyata Anwar kini kemaruk pangkat dan hilang kewarasan akal untuk mendapatkan jawatan tertinggi yang telah lama diidamkan.

Bahkan, beliau berkata, jika betul sekalipun Anwar mempunyai sokongan majoriti Ahli Parlimen, hakikatnya ia merupakan musibah besar terhadap negara kerana sudah tentu DAP yang anti-Perlembagaan, anti-Islam dan antiperpaduan nasional bakal naik semula dalam kerajaan.

“Ia juga merupakan musibah besar kerana terbukti Ahli Parlimen kita tidak memiliki pendirian dalam perjuangan, tiada agenda serta saling melompat ke sana-sini demi habuan material yang bukan sedikit nilainya.

“Jika diadakan PRU15 sekalipun, ia bukan jaminan keadaan akan kembali stabil kerana mereka akan terus lompat-melompat selepas PRU15 berdasarkan kepentingan peribadi dan habuan material dan pangkat yang menanti,” katanya.


Hospital di AS disaman selepas pecat doktor kecam kekejaman Israel

ARIZONA, 16 Zulkaedah 1442H, Ahad – Sebuah kumpulan advokasi Islam di Arizona, Amerika Syarikat (AS) dikenali sebagai Majlis Hubungan Amerika-Islam (CAIR) memfailkan, saman terhadap Hospital Kanak-kanak Phoenix kerana memecat seorang doktor berikutan catatan Facebooknya yang mengecam pencerobohan Israel baru-baru ini di Semenanjung Gaza.

Dr Fidaa Wishah yang dilahirkan dan dibesarkan di Gaza mengatakan, dalam catatan di Facebooknya bahawa Zionis ‘dahaga untuk membunuh anak-anak Palestin kita’.

Dia menyiarkan tulisan itu di laman sosial Facebook pada hari Isnin di mana mengatakan bahawa rakyat Palestin akan ‘mendedahkan pembunuhan besar-besaran dan genosid yang anda (Zionis) banggakan’.

“Sebuah negara yang berdasarkan kekejaman, tidak berperikemanusiaan, rasisme dan kanibalisme tidak akan bertahan lama.

“Hei #israel… pengakhiran anda akan datang lebih cepat daripada yang anda fikirkan,” katanya.

Hospital Kanak-kanak Phoenix mengatakan pada hari Rabu bahawa hospital itu telah memecat Dr Wishah, lapor The Republic.

Dia adalah ahli radiologi pediatrik di Hospital Kanak-kanak Phoenix di Arizona.

Hospital itu mengatakan di Twitter bahawa kanak-kanak yang dirawat ‘mendapat harapan, penyembuhan dan penjagaan kesihatan yang terbaik, tanpa mengira bangsa, warna kulit, kecacatan, agama, jantina, identiti jantina, orientasi seksual atau asal negara.’

“Setelah meneliti fakta-fakta yang berkaitan dengan perkara ini, individu ini tidak lagi memberi rawatan di Phoenix Children,” kata pihak hospital.

Sementara itu, Pengarah Eksekutif CAIR di Arizona, dalam satu kenyataan pada hari Khamis menyatakan, bahawa pihaknya bersama dengan beberapa firma undang-undang swasta, akan mewakili Dr Wishah yang diberhentikan secara salah oleh hospital.

“Catatannya di laman Facebook peribadinya, yang mengkritik pemerintah Israel, dengan sengaja diambil di luar konteks untuk menggambarkan Dr Wishah sebagai antisemition dan bukan apa yang telah dikenalnya sepanjang kariernya, seorang aktivis hak sivil,” kata Abuseif.

Abuseif berkata, Dr Wishah menjadi doktor perubatan sejak 2010 dan telah menghabiskan sebahagian besar kariernya sebagai doktor pediatrik.

Abuseif menyifatkan keputusan hospital itu sebagai memalukan dan merupakan satu serangan terhadap kebebasan bersuara untuk semua orang Amerika. – Agensi


Tujuh terbunuh serangan terbaharu Arab Saudi di Yaman

SANA’A, 12 Safar 1443H, Ahad – Tujuh orang awam terbunuh dalam serangan udara terbaharu pimpinan Arab Saudi di wilayah Shabwa di tenggara Yaman, ketika rejim Riyadh terus maju dengan kempen pengeboman terhadap jiran selatannya.

Pesawat perang yang dipimpin Arab Saudi menyerang sebuah kenderaan awam di daerah Markha di wilayah kaya minyak itu, membunuh semua tujuh penumpang, lapor rangkaian televisyen al-Masirah berbahasa Arab, memetik sumber tempatan.

Itu adalah serangan udara pimpinan Saudi terbaharu terhadap negara miskin yang menyebabkan pembunuhan sejumlah orang awam, yang terus-menerus dibom oleh penjajah.

Yaman dilanda keganasan dan huru hara sejak Mac 2015, ketika Arab Saudi dan sekutunya – yang mendapat sokongan politik dan aliran senjata dari Amerika Syarikat – melancarkan perang yang dahsyat terhadap negara Asia Barat yang paling miskin untuk menaikkan kembali pemerintahan Yaman yang digulingkan, Abd Rabbuh Mansur Hadi di Sana’a dan menghancurkan gerakan penentangan Ansarullah.

Perang itu, yang disertai oleh pengepungan yang ketat, telah membunuh ratusan ribu orang Yaman, sebilangan besar daripada mereka adalah wanita dan kanak-kanak.

Bahkan, ia menyebabkan berjuta-juta lagi penduduk berisiko kelaparan dengan memusnahkan banyak infrastruktur negara itu.

Bukan sahaja tujuan perang terbukti sukar difahami, tetapi koalisi itu juga ‘terbenam’ di Yaman ekoran kempen balas dendam oleh tentera bersenjata Yaman dan Jawatankuasa Popular bersekutu. – Agensi


Pandemik COVID-19 bukan faktor utama harga barang naik ‘menggila’

Oleh Ainul Illia Meor Suzurudin

BANGI, 2 Jamadilawal 1443H, Selasa – Kenaikan harga barangan yang mendadak ketika sehingga meresahkan pengguna berpunca daripada pelbagai faktor.

Penganalisis ekonomi, Dr Ahmed Razman Abdul Latiff mengakui kemunculan pandemik COVID-19 antara faktor yang menyebabkan rantaian bekalan makanan agak terganggu.

Sekatan di seluruh negara serta penutupan kebanyakan sektor ekonomi juga menyebabkan sukar untuk mendapatkan barangan tertentu, katanya.

“Kemudian, apabila negara berjaya melengkapkan vaksinasi penuh, kerajaan mula membuka sempadan negeri, maka di situ bermula permintaan tinggi.

“Bukan sahaja di Malaysia, tetapi juga di luar negara. Banyak negara pengeluar mengalami kesukaran untuk memenuhi permintaan, harga naik kerana permintaan melebihi pengeluaran.

“Berlaku kenaikan banyak barangan komoditi, gas, minyak sawit, kos pengangkutan menjadi tinggi,” katanya dalam rancangan Dimensi yang disiarkan secara langsung, di TV Pertiwi, malam ini.

Namun, beliau berkata, pandemik COVID-19 yang berlaku bukan faktor utama sehingga menyebabkan harga barangan naik ‘menggila’.

Katanya, terdapat keperluan bagi pihak kerajaan untuk mengkaji dengan sebetulnya punca kenaikan harga yang mendadak.

“Ini menjadi persoalan, adakah disebabkan faktor global. Atau kombinasi faktor dalaman atau domestik. Ataupun faktor yang sudah lama menjadi duri daging, termasuk kewujudan pihak yang ambil kesempatan atau kewujudan kartel.

“Kalau kerajaan nak tangani isu ini kena lihat faktor-faktor ini. Bukan berpusat pada satu faktor sahaja.

“Kewujudan kartel menambahkan kesan lebih teruk pada kenaikan harga. Namun jika menteri kata tiada kartel, dan ini isu global. Apa penyelesaian daripada pihak kerajaan sebab harga makin naik,” katanya.

Sementara itu, beliau berkata, kekurangan kebergantungan kepada ‘orang tengah’ sewaktu membeli barangan pula dapat membantu pengguna akhir membeli dengan harga yang lebih murah.

Katanya, perkara itu tidak mustahil boleh dilaksanakan dengan kemajuan teknologi masa kini.

“Kita tengok dengan sekarang, ada nelayan bawa turun ikan, guna Facebook ‘Live’ dia menjual. Jadi perkara ini, Kementerian Pertanian dan Industri Makanan (MAFI) sedang melihat ruang untuk menjalankan satu aplikasi, di mana contohnya nelayan naikkan ikan saja, terus boleh jual.

“Bila ada teknologi yang sesuai memang mudah. Supaya pengeluar boleh terus kepada pengguna, tak perlu melalui orang tengah,” katanya.

Pautan Dimensi;